SENARAI CALON GTA PRU15

BERIKUT adalah senarai calon Gerakan Tanah Air (GTA) yang akan bertanding bagi kerusi Parlimen pada Pilihan Raya Umum ke-15 (PRU15).

PERLIS
P002 Kangar – Nur Sulaiman Zolkapli
P003 Arau – Abdul Razak Abdul Khalek

KEDAH
P004 Langkawi – Tun Dr Mahathir Mohamad
P005 Jerlun – Datuk Seri Mukhriz Mahathir
P006 Kubang Pasu – Datuk Amiruddin Hamzah
P007 Padang Terap – Razali Lebai Salleh
P009 Alor Setar – Datuk Mohamad Nuhairi Rahmat
P010 Kuala Kedah – Ulya Uqamah Husamudin
P011 Pendang – Abdul Rashid Yop
P012 Jerai – Mohd Nizam Mahshar
P014 Merbok – Mohd Mosin Abdul Razak
P015 Sungai Petani – Datuk Marzuki Yahya
P016 Baling – Basir Ab Rahman
P017 Padang Serai – Hamzah Abd Rahman
P018 Kulim-Bandar Baharu – Mohd Yusrizal Yusoff

KELANTAN
P020 Pengkalan Chepa – Wan Ahmad Nasri Wan Ismail
P024 Kubang Kerian – Mohamad Rizal Razali
P028 Pasir Puteh – Wan Marzudi Wan Omar
P031 Kuala Krai – Norashikin Che Omar
P032 Gua Musang – Samsu Adabi Mamat

TERENGGANU
P033 Besut – Datuk Wan Nazari Wan Jusoh
P034 Setiu – Wan Adnan Wan Ali
P035 Kuala Nerus – Azaha Wahid
P036 Kuala Terengganu – Mohamad Abu Bakar Muda
P037 Marang – Zarawi Sulong
P038 Hulu Terengganu – Mohd Khadri Abdullah
P039 Dungun – Nor Asiah Hasan
P040 Kemaman – Rosli Ab Ghani

PULAU PINANG
P041 Kepala Batas – Hamidi Abu Hassan
P042 Tasek Gelugor – Abdul Halim Sher Jung
P043 Bagan – Mohammed Hafiz Mohamed Abu Bakar
P044 Permatang Pauh – Mohd Nasir Othman

PERAK
P056 Larut – Auzaie Fadzlan Shahidi
P058 Bagan Serai – Ahmad Luqman Ahmad Yahaya
P063 Tambun – Abdul Rahim Tahir
P067 Kuala Kangsar – Yusmalia Mohamad Yusof
P069 Parit – Faizol Fadzli Mohamed
P072 Tapah – Mior Nor Haidir Suhaimi
P073 Pasir Salak – Zairol Hizam Zakaria
P074 Lumut – Mazlan Abdul Ghani
P076 Teluk Intan – Amir Khusyairi Mohamad Tanusi
P077 Tanjong Malim – Dr Amir Hamzah Abdul Rajak
P059 Bukit Gantang – Mohd Shukri Mohd Yusoff
P062 Sungai Siput – Ahmad Fauzi Mohd Jaafar

PAHANG
P079 Lipis – Aishaton Abu Bakar
P080 Raub – Norkhairul Anuar Mohamed Nor
P082 Indera Mahkota – Dr Mohamad Nor Sundari
P084 Paya Besar – Rosminahar Mohd Amin
P085 Pekan – Mohd Radhi Abdul Razak
P087 Kuala Krau – Datuk Dr Shahruddin Mohamed Salleh
P088 Temerloh – Aminuddin Yahaya

SELANGOR
P092 Sabak Bernam – Datuk Seri Idris Md Yusof (Eizlan Yusof)
P093 Sungai Besar – Asmawar Samat @ Samad
P094 Hulu Selangor – Harumaini Omar
P095 Tanjong Karang – Azlan Sani Zawawi
P096 Kuala Selangor – Mohd Shaid Rosli
P098 Gombak – Datuk Dr Aziz Jamaludin Mhd Tahir
P099 Ampang – Dr Nurul Ashikin Mabahwi
P100 Pandan – Nadia Hanafiah
P101 Hulu Langat – Datuk Markiman Kobiran
P102 Bangi – Annuar Salleh
P105 Petaling Jaya – Mazween Mokhtar
P107 Sungai Buloh – Mohd Akmal Mohd Yusoff
P108 Shah Alam – Muhammad Rafique Rashid Ali
P109 Kapar – Mohd Pathan Hussin
P111 Kota Raja – Fahmi Bazlan Muda
P112 Kuala Langat – Datuk Ridzuan Abdullah
P113 Sepang – Datin Che Asmah Ibrahim

WP KUALA LUMPUR
P115 Batu – Wan Azliana Wan Adnan
P116 Wangsa Maju – Norzaila Arifin
P118 Setiawangsa – Bibi Sunita Sakandar Khan
P119 Titiwangsa – Datuk Seri Khairuddin Abu Hassan
P121 Lembah Pantai – Noor Asmah Mohd Razalli
P125 Putrajaya – Datuk Mohd Rosli Ramli
P166 Labuan – Datuk Seri Ramle Mat Daly

NEGERI SEMBILAN
P126 Jelebu – Ahmad Fakri Abu Samah
P127 Jempol – Tan Sri Mohd Khalid Mohd Yunus
P128 Seremban – Mohamad Jani Ismail
P129 Kuala Pilah – Kamarulzaman Kamdias
P131 Rembau – Datuk Ramly Awalluddin
P132 Port Dickson – Ahmad Idham Ahmad Nadzri
P133 Tampin – Zamani Ibrahim

MELAKA
P134 Masjid Tanah – Handrawirawan Abu Bakar
P135 Alor Gajah – Muhammad Nazriq Abdul Rahman
P136 Tangga Batu – Ghazali Abu
P137 Hang Tuah Jaya – Sheikh Ikhzan Sheikh Salleh
P139 Jasin – Mohd Daud Nasir

JOHOR
P140 Segamat – Syed Hairoul Faizey Syed Ali
P141 Sekijang – Mohd Saiful Faizal Abd Halim
P144 Ledang – Rafidah Ridwan
P149 Sri Gading – Mahdzir Ibrahim
P150 Batu Pahat – Nizam Bashir Abdul Kariem Bashir
P151 Simpang Renggam – Kamal Kusmin
P154 Mersing – Nurfatimah Ibrahim
P155 Tenggara – M Azhar Palal
P159 Pasir Gudang – Mohammad Rafi Beran
P160 Johor Bahru – Mohd Akhiri Mahmood
P164 Pontian – Jamaluddin Mohamad

SABAH
P167 Kudat – Nur Alya Humairah Usun Abdullah
P168 Kota Marudu – Mohd Azmi Zulkiflee
P169 Kota Belud – Kanul Gindol
P172 Kota Kinabalu – Raman Lo
P173 Putatan – Poyne Tudus @ Patrick Payne
P175 Papar – Nicholas Sylvester @ Berry
P179 Ranau – Azizul Julirin
P180 Keningau – Jeffrus @ Maimin Rajan
P182 Pensiangan – Jamani Derimin @ Gampalid
P183 Beluran – Hausing Sudin @ Samsudin
P185 Batu Sapi – Boni Yusuf Abdullah @ Narseso P Juanico
P188 Lahad Datu – Jani Kulmen
P191 Kalabakan – Nur Aini Abdul Rahman

— Bernama


PBB, EU gesa siasat kes rejim Israel bunuh pemuda Palestin

TEBING BARAT, 9 Jamadilawal 1444H, Ahad – Pegawai kanan Pertubuhan Bangsa-Bangsa Bersatu (PBB) dan Ketua Dasar Luar Kesatuan Eropah (EU) menggesa siasatan berhubung kes pembunuhan pemuda Palestin di bandar Nablus, Tebing Barat yang diduduki.

Penyelaras Khas PBB untuk Proses Keamanan Timur Tengah, Tor Wennesland mengakui terkejut dengan insiden tentera Israel membunuh seorang warga Palestin di bandar Hawara, Tebing Barat, dekat Nablus.

“Insiden seperti itu mesti disiasat sepenuhnya, pelaku perlu dihadap ke muka pengadilan,” katanya.

Mangsa, Ammar Mefleh ditembak mati oleh rejim haram di pusat pemeriksaan di utaraTebing Barat pada Jumaat.

Rakaman yang dikeluarkan di media sosial menunjukkan dia ditembak empat kali pada jarak dekat ketika terbaring di atas tanah.

Kementerian Luar Palestin mengecam ‘jenayah kejam’ yang dilakukan oleh ‘tentera Israel yang rasis’ itu.

Ketika kejadian, Bulan Sabit Merah Palestin berkata, tentera Israel menghalang petugas kecemasan daripada sampai kepada mangsa.

Kematian Ammar menjadikan lebih 210 orang Palestin dibunuh oleh tentera Israel sejak awal tahun ini. – Agensi


Harga RON97 kini RM4.72 seliter

BANGI, 8 Zulkaedah 1443H, Rabu – Harga runcit petrol RON97 naik 2 sen kepada RM4.72 seliter berbanding RM4.70 seliter bagi tempoh tengah malam ini hingga 15 Jun depan.

Bagaimanapun, harga runcit petrol RON95 dan diesel masing-masing kekal pada harga RM2.05 seliter serta RM2.15 seliter, menurut Kementerian Kewangan.

Kementerian dalam kenyataan hari ini berkata, harga runcit produk petroleum secara mingguan itu mengikut formula Automatic Pricing Mechanism (APM).

Kementerian berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter untuk diesel.

Harga pasaran sebenar bagi kedua-dua produk meningkat melebihi harga paras siling yang ditetapkan, sepertimana yang dapat dilihat pada harga runcit petrol RON97 yang ditetapkan mengikut harga pasaran.

Katanya, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Arab Saudi keluarkan 108,041 permit umrah

MAKKAH, 15 Safar 1442H, Sabtu – Sebanyak 108,041 permit dikeluarkan untuk jemaah umrah selepas pelancaran aplikasi Eatmarna pada 27 September hingga 1 Oktober, kata Kementerian Haji dan Umrah Arab Saudi.

Dari jumlah permit itu, 42,873 diberikan kepada warganegara, sementara 65,128 selebihnya diberikan kepada ekspatriat yang berlainan kewarganegaraan, menurut angka yang dikeluarkan kementerian.

Pada jam pertama pelancarannya, aplikasi mendaftarkan kira-kira 16,000 jemaah, sementara jumlah individu yang berdaftar pada minggu pertama pelancaran mencapai 309,686, di mana 224,929 adalah pemohon dan 84,757 adalah peneman.

Statistik juga menunjukkan bahawa di antara mereka yang ingin menunaikan umrah, jemaah berusia antara 51 hingga 60 tahun mewakili peratusan terendah (lapan peratus), diikuti oleh jemaah haji antara 41 hingga 50 tahun (14 peratus).

Seterusnya, jemaah haji antara 20 dan 30 tahun (17 peratus), jemaah haji berusia antara 31 hingga 40 tahun (26 peratus) dan jemaah haji berusia lebih dari 60 tahun dengan 35 peratus.

Ketua Umum Urusan Dua Masjid Suci memberitahu Arab News bahawa beberapa senario telah diambil untuk mengatur pergerakan jemaah di dalam Masjidil Haram selama musim Umrah yang luar biasa tahun ini.

Dalam senario pertama, jemaah akan melakukan ibadah umrah secara ritual dari luar hingga ke dalam Masjidil Haram.

Manakala, langkah kedua jemaah akan dibahagikan kepada kumpulan 50 orang diiringi oleh penyelia.

Kementerian berkata, fasa pertama akan berlangsung selama 13 hari dan pada fasa kedua permit akan dikeluarkan untuk solat di Masjidil Haram dan Makam Suci Nabi.

Sementara itu, di fasa ketiga umat Islam dari luar kerajaan akan dibenarkan menunaikan umrah. – Agensi


DAP gesa percepatkan peruntukan RM15 juta untuk SMPC

BANGI, 9 Ramadan 1443H, Isnin – Ahli Parlimen parti tamak haloba DAP, Nga Kor Ming menggesa, kerajaan mempercepatkan peruntukan sebanyak RM15 juta yang telah dijanjikan kepada Sekolah Menengah Persendirian Cina (SMPC) di seluruh negara.

Ahli Parlimen Teluk Intan itu meminta supaya kerajaan tidak membiarkan masyarakat Cina terus berharap, selain menuntut supaya peruntukan kepada tiga kolej swasta Cina dikembalikan.

Kor Ming berkata, ketika Pakatan Harapan (PH) memerintah, peruntukan sebanyak RM15 juta kepada 61 SMPC dan RM6 juta kepada tiga kolej swasta Cina telah disalurkan sebelum perayaan Tahun Baru Cina.

“Namun malangnya, sehingga kini peruntukan sebanyak RM21 juta milik masyarakat Cina masih tiada khabar berita.

“Oleh itu, sebagai Presiden MCA, Datuk Seri Wee Ka Siong tidak sepatutnya mengabaikan tanggungjawabnya, Datuk Mah Hang Soon sebagai Timbalan Menteri Pendidikan juga patut dipersalahkan dalam isu ini,” katanya seperti dipetik akhbar Sin Chew Daily pada 6 April lalu.

Menurut Kor Ming, janji kerajaan Persekutuan dan kerajaan negeri Perak untuk memberikan RM1.8 juta kepada sembilan SMPC di negeri itu juga senyap, dan mendakwa bahawa perkara seperti ini tidak akan berlaku jika PH memerintah.

Katanya, masyarakat Cina mengikuti dekat perkembangan dan mereka sedar layanan sama rata PH kepada sekolah pelbagai aliran terutamanya Sekolah Jenis Kebangsaan Cina (SJKC), Sekolah Menengah Jenis Kebangsaan (SMJK) dan SMPC yang jelas menguntungkan rakyat.

“Berlainan dengan kerajaan Barisan Nasional (BN) dan Perikatan Nasional (PN) yang dikuasai politik perkauman dan teokrasi, tidak ikhlas dalam usaha memelihara amalan keterbukaan dan kepelbagaian serta kesaksamaan sekular yang merupakan nadi pembentukan negara semenjak kemerdekaan,” katanya.

Terdahulu, Kor Ming melawat SMPC San Min di Teluk Intan dan mengumumkan bantuan sebanyak RM50,000 kepada sekolah berkenaan.

Katanya, Pusat Khidmat DAP Teluk Intan juga bekerjasama dengan 58 pengusaha gerai makanan dan berjaya mendapatkan kutipan RM20,000 untuk SMPC San Min.


Kadar bayaran tol kapal transit di Terusan Suez meningkat kepada 14 peratus

KAHERAH, 20 Syaaban 1443H, Rabu – Pihak Berkuasa Terusan Suez (SCA) Mesir, semalam menaikkan kadar bayaran tol tambahan yang dikenakan ke atas beberapa kapal yang transit di terusan itu kepada 14 peratus daripada tujuh peratus sebelum ini.

Kadar baharu itu berkuat kuasa pada 1 Mei.

“Kenaikan itu akan dikenakan ke atas kapal kargo am, kapal yang membawa kenderaan, kapal pelbagai guna, kapal angkat berat, kapal kargo am dan pelbagai guna,” kata SCA dalam satu kenyataan.

Manakala, bayaran transit biasa bagi kapal tangki sarat minyak dan produk petroleum, meningkat kepada 15 peratus berbanding 5 peratus sekarang.

Kenyataan itu menyatakan bahawa peningkatan itu dibuat selaras dengan pertumbuhan ketara dalam perdagangan global, pembangunan laluan air, dan peningkatan perkhidmatan transit.

SCA berkata, kenaikan itu akan berkuat kuasa bermula 1 Mei, sambil menjelaskan bahawa ia akan disemak kemudian atau dibatalkan, mengikut perubahan dalam penghantaran global.

Pada Februari, SCA meluluskan bayaran tambahan ke atas beberapa kapal pada kadar antara lima hingga 10 peratus, berkuat kuasa bulan ini. – Agensi


Israel dakwa diserang Syria

TEL AVIV, 25 Rabiulawal 1445H, Rabu – Tentera pengganas Israel mendakwa diserang Syria melalui tembakan meriam dari Bukit Golan ke arah wilayah yang dijajahnya sejak 1967.

Jurucakap tentera mendakwa, beberapa pelancaran serangan dari Syria ke wilayah Israel kelihatan seperti tembakan mortar.

“Askar bertindak balas dengan meriam dan peluru mortar ke arah kedudukan asal serangan dilancarkan di Syria,” katanya dalam kenyataan pada hari keempat perang dengan Hamas sehingga menyebabkan ketegangan serantau meningkat.

Ini adalah pertempuran pertama antara Israel dan Syria sejak Hamas melakukan serangan besar-besaran ke atas wilayah Israel dari Semenanjung Gaza pada Sabtu lalu.

Kebimbangan terhadap satu lagi peningkatan konflik bertambah selepas pertempuran beberapa hari dengan pejuang di sempadan utara dengan Lubnan.

Menurut Pemerhati Hak Asasi Manusia Syria – sebuah NGO yang berpangkalan di United Kingdom (UK) – peluru itu dilancarkan oleh pejuang Palestin yang bekerjasama dengan kumpulan Hizbullah Lubnan.

Israel menawan Bukit Golan dari Syria dalam Perang Enam Hari 1967. Rampasan kawasan strategik itu pada 1981 tidak diiktiraf oleh Pertubuhan Bangsa-Bangsa Bersatu (PBB). – Agensi


Terlalu ‘beri muka’, patut dulu lagi UMNO putus hubungan dengan MCA

Oleh Ainul Illia Meor Suzurudin

BANGI, 28 Ramadan 1442H, Isnin – Barisan Jemaah Islamiah Se-Malaysia (BERJASA) melihat keberanian sayap pemuda UMNO Seremban memutuskan hubungan dengan MCA Negeri Sembilan dan Seremban, merupakan satu tindakan yang sepatutnya diambil sejak dari dahulu lagi.

Presiden BERJASA, Ustaz Zamani Ibrahim berkata, tindakan melampau dan provokasi berterusan dilakukan oleh MCA selama ini hanya menunjukkan UMNO sebagai parti yang mampu ‘dijinakkan’ olehnya.

“Inilah kelemahan UMNO sebenarnya sehingga sanggup menggadaikan prinsip dan untung rugi bangsa Melayu dengan memberi laluan mudah kepada MCA iaitu melantik calon MCA di kawasan majoriti Melayu.

“BERJASA melihat, parti yang terikat dengan mana-mana kuasa kapitalis pasti menjadi kuda tunggangan pihak kapitalis yang berkepentingan di negara ini.

“Parti tersebut tidak boleh menggerakkan agenda bangsanya melainkan agenda yang sentiasa menguntungkan kepentingan puak kapitalis itu sendiri,” katanya ketika dihubungi Ismaweb.net.

Mengulas lanjut, beliau berkata, adalah amat janggal apabila parti bersaiz besar tetapi terikat dengan kuasa kapitalis, tidak ubah seperti ‘seekor gajah sarkas’.

“Badan sahaja besar tetapi digunakan ketika diperlukan sahaja. Justeru, keputusan Pemuda UMNO Seremban itu sesuai dengan saiz UMNO itu sendiri berbanding saiz MCA di dalam komponen Barisan Nasional,” katanya.

Seiring dengan itu, Ustaz Zamani berharap tindakan Pemuda UMNO Seremban ini terus disuburkan sehingga mana-mana kawasan majoriti Melayu pada pilihan raya akan datang diletakkan calon muslim berwibawa.

“Inilah prinsip BERJASA ketika menghantar calonnya pada PRK Tg Piai dahulu,” katanya.

Pada masa sama, beliau turut menasihati UMNO supaya kembali kepada asas penubuhan parti itu sendiri.

Tegasnya, UMNO ditubuhkan antaranya adalah untuk menjadi sebuah parti yang berani membawa agenda bangsa Melayu, menyuarakan dan mempertahankan hak-hak bangsa Melayu.

“UMNO juga mesti ikhlas membaca teguran rakyat. Ini kerana rakyat sudah nampak bahawa UMNO terlalu ‘beri muka’ kepada MCA sehingga rakyat berkecil hati dengan UMNO.

“Oleh itu, kejatuhan UMNO pada PRU14 sepatutnya sudah cukup untuk ‘mencerdikkan’ UMNO.

“Namun sehingga kini masih belum nampak kepada pimpinan UMNO kecerdikan demi maslahah ummah bangsa Melayu melainkan berebut bilangan kerusi dan jawatan Perdana Menteri.

“Sekiranya UMNO sudah tidak mampu memikul agenda bangsa Melayu dan rakyat tidak nampak bahawa UMNO mampu lagi, maka BERJASA sedang menuju ke arah menggantikan UMNO dan BERJASA akan menjadi parti alternatif masa depan,” katanya.


Filipina akan mula terima pelancong asing

MANILA, 14 Rabiulakhir 1443H, Jumaat – Filipina akan mengalu-alukan kedatangan pelancong asing tidak lama lagi, kata kerajaan.

Negara itu menyediakan sebahagian pembukaan semula kepada pelancong yang menerima vaksin, 20 bulan selepas penutupan sempadan bagi membendung coronavirus.

Pengendali pelancongan di seluruh negara kepulauan itu terjejas akibat kejatuhan jumlah pelawat antarabangsa dan sekatan ke atas perjalanan domestik sejak permulaan pandemik itu.

Pasukan petugas COVID-19 kerajaan telah ‘meluluskan dasar’ permintaan jabatan pelancongan untuk membenarkan kemasukan pelancong yang diberi vaksin dari negara yang mempunyai kadar jangkitan yang rendah, kata Setiausaha Pelancongan, Berna Puyat.

Sempadan akan dibuka semula ‘tidak lama lagi’, menurut kenyataan itu tanpa memberi tarikh.

“Membenarkan pelancong dari negara atau wilayah yang majoriti penduduknya diberi vaksin serta dengan kadar jangkitan yang rendah, akan sangat membantu dalam usaha pemulihan kami.

“Langkah ini juga akan membantu mengukuhkan keyakinan pengguna, penyumbang besar kepada Keluaran Dalam Negara Kasar (KDNK) kami,” kata Puyat.

Aktiviti pelancongan merupakan pemacu utama ekonomi negara Asia Tenggara itu – menyumbang hampir 13 peratus daripada KDNK pada 2019, apabila menarik lebih 8 juta pengunjung, menurut data rasmi.

Ia merosot kepada 5.4 peratus tahun lepas susulan ketibaan pelancong merosot 82 peratus kepada 1.48 juta.

Kerajaan telah melonggarkan sekatan virus dalam beberapa minggu kebelakangan ini susulan kadar jangkitan harian pada paras terendah sejak awal tahun dan kadar vaksinasi di seluruh negara meningkat.

Kira-kira satu pertiga daripada 110 juta rakyat di negara itu telah mendapat vaksin lengkap.

Filipina merekodkan lebih 2.8 juta jangkitan sejak pandemik itu bermula, termasuk kira-kira 45,000 kematian. – Agensi


Pasca banjir: Kanak-kanak berisiko berdepan masalah emosi

Oleh Zuhayati Yazid

BANGI, 19 Jamadilawal 1443H, Jumaat – Bencana banjir yang melanda negara sehingga berlakunya banyak kemusnahan bukan sahaja memberi kesan kepada emosi golongan dewasa tetapi juga kanak-kanak.

Oleh yang demikian, adalah penting untuk kanak-kanak ini diberikan bantuan terapi dalam memastikan perkembangan psikologi mereka pasca banjir berlangsung baik.

Hal ini kerana, jelas Pensyarah Pusat Pengajian Psikologi Gunaan, Dasar dan Kerja Sosial, Universiti Utara Malaysia (UUM), Siti Azura Bahadin, kebiasaannya pada masa ini mereka berada dalam fasa sedih selepas mengharungi situasi getir dan memeritkan.

“Perkara itu tidak boleh dibiarkan berlanjutan dan tidak boleh melebihi dua minggu kerana berpotensi untuk menjadi murung dan akhirnya membawa kepada masalah-masalah lain yang lebih kritikal.

“Justeru, golongan kanak-kanak perlu diberikan sokongan psikologi dan emosi, perlu diperlu diberikan dalam masa terdekat elak berterusan berada dalam keadaan trauma.

“Golongan kanak-kanak berkenaan perlu didekati dan melalui terapi-terapi seperti bercerita, melalui pujukan dan juga hiburan bagi memulihkan emosi kanak-kanak berkenaan,” katanya ketika dihubungi Ismaweb.net, hari ini.

Tambah beliau, bantuan terapi amat diperlu bagi mengelak kanak-kanak ini berdepan dengan memori ‘flushbulb’ yang akan diingat sampai bila-bila.

“Ingatan ‘flashbulb’ adalah ingatan yang jelas tentang peristiwa yang menyakitkan dan mengejutkan sehingga boleh memberikan kesan trauma kepada kepadanya.

“Sebab itu golongan kanak-kanak perlu didekati kerana masih dalam fasa gangguan emosi, situasi itu sekiranya dibiarkan mampu memberi kesan jangka panjang kepada perkembangan dirinya,” katanya.

Dalam masa sama, Siti Azura berkata, bagi memastikan kanak-kanak berkenaan menjalani kehidupan normal, mereka tidak seharusnya dibebankan dengan masalah yang boleh mengamit semula memori pahit pernah dilalui sebelum ini.

“Mereka sebenarnya sangat sensitif, hanya pujukan-pujukan ke arah menenangkan boleh dijadikan terapi paling berkesan,” katanya.


63,826 remaja di Sabah terima dos vaksin pertama setakat ini

KOTA KINABALU, 13 Safar 1443H, Isnin – Sebanyak 63,826 remaja berumur 12 hingga 17 tahun di Sabah telah menerima suntikan dos pertama vaksin COVID-19 menerusi program vaksinasi bagi kumpulan berkenaan, setakat ini.

Menteri Kerajaan Tempatan dan Perumahan Sabah Datuk Masidi Manjun yang juga jurucakap COVID-19 negeri berkata jumlah tersebut adalah 15 peratus daripada 426,000 golongan berkenaan bagi program vaksinasi bermula Khamis lepas (16 September).

“Jumlah itu juga termasuk 24,667 golongan remaja yang mengambil vaksinasi berkenaan pada semalam. Penduduk dewasa lengkap divaksinasi pula lebih 1.56 juta orang atau 56.6 peratus daripada populasi dewasa,” katanya dalam kenyataan.

Sebelum ini, Ketua Menteri Datuk Hajiji Noor dilapor berkata Sabah membuat keputusan untuk memberikan vaksin COVID-19 bagi kumpulan remaja bermula Khamis lepas.

Masidi berkata Sabah merekodkan 1,356 kes baharu COVID-19 semalam menjadikan jumlah kumulatif 185,577 kes dengan saringan kontak rapat kekal penyumbang utama keseluruhan kes iaitu 766 atau 56.5 peratus; diikuti saringan bergejala (380 kes); saringan kluster (11 kes); dan selebihnya lain-lain saringan.

Beliau berkata 1,912 pesakit pula dilaporkan sembuh menjadikan jumlah kumulatif pulih kini 160,414 orang manakala 4,106 pesakit masih menerima rawatan.

“Sebanyak 35 kes kematian dilaporkan. Bagaimanapun bilangan kematian ini tidak semestinya berlaku dalam tempoh 24 jam. Ada kes kematian mengambil masa untuk verifikasi dan dilaporkan kemudian dari tarikh sebenar,” katanya. – Bernama


Sungai Semungkis Hulu Langat tercemar? Mohon pihak berkuasa siasat

BANGI, 17 Jamadilakhir 1442H, Sabtu – Sungai Semungkis Batu 14 Hulu Langat didakwa tercemar susulan aktiviti menarah bukit serta penebangan pokok di kawasan rekreasi perkelahan itu.

Perkara itu didedahkan Naib Pengerusi Pertubuhan Pembela-Pembela Islam Malaysia (PEMBELA), Ustaz Masrizi Sat selepas meninjau kawasan berkenaan, semalam.

Serentak itu, beliau menggesa pihak berkuasa menyiasat dan memberi penjelasan berhubung pencemaran yang berlaku.

“Kami juga dimaklumkan bahawa hutan simpan Selangor ini ada yang dah dapat geran dan boleh pajak pula 90 ekar.

“Sedangkan penduduk berhampiran yang meneroka tempat ini dulu telah diarahkan keluar oleh pihak berkuasa kerajaan negeri Selangor. Sesuatu yang pelik sedang berlaku di sini.

“Justeru mohon pihak berkuasa menyiasat dan memberi penjelasan berkaitan kes ini,” katanya menerusi kenyataan di Facebook.

Pada masa sama, beliau memaklumkan bahawa langkah awal laporan polis dari penduduk tempatan telah dibuat dan Ketua Balai Polis Batu 14 Hulu Langat memberi kerjasama yang baik.

“Langkah seterusnya mohon pihak-pihak dan agensi-agensi yang berkaitan seperti kerajaan Selangor, Menteri Besar, Suruhanjaya Pencegahan Rasuah Malaysia (SPRM), Jabatan Alam Sekitar (JAS), Jabatan Perhutanan dan lain-lain dapat membuat tindakan yang seterusnya.

“Mohon netizen sama-sama viralkan. Selamatkan hutan simpan kita. Cukup-cukuplah apa yang telah berlaku di Pahang dan Perak.

“Jangan di Selangor pula hutan yang dah tinggal sedikit, diteroka pula dengan cara begini,” katanya.


Dilihat sering cetus kontroversi, Hua Zong wajar diharamkan!

Oleh Siti Hafidah Abd Ghaffar

BANGI, 22 Rabiulawal 1443H, Jumaat – Permintaan Hua Zong supaya kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu bukan perkara mengejutkan.

Ini kerana pertubuhan bukan kerajaan (NGO) berasaskan kaum Cina itu acap kali mencetuskan kontroversi, lebih-lebih lagi dalam isu melibatkan sekolah vernakular.

Namun gesaan kali ini – yang dilihat sebagai kemuncak – menimbulkan persoalan sama ada Hua Zong wajar diharamkan.

Ahli Jawatankuasa Biro Pendidikan Jaringan NGO SEDAR (SEDAR), Kamal Shukri Abdullah Sani berkata, Hua Zong serta Dong Zong sudah banyak kali mencabar perkara berkaitan sekolah vernakular sejak dahulu lagi.

Justeru, beliau berkata, sudah tiba masa Pendaftar Pertubuhan memikirkan sama ada wajar mereka ini dibiarkan untuk terus mengancam serta mencabar Perlembagaan dan sebagainya.

“Kita melihat mereka ini sebagai kumpulan mementingkan diri sendiri dan bersikap cauvinis dan mereka sebenarnya rasis.

“Sekarang ada konsep Keluarga Malaysia sepatutnya mereka bersama konsep ini. Satu bahasa pengantar dan bukan dengan berbeza-beza bahasa,” katanya ketika dihubungi Ismaweb.net hari ini.

Beliau menjelaskan meskipun mengutamakan bahasa kebangsaan, tidak bermakna bahasa Mandarin tidak boleh dipelajari.

“Cuma dalam negara ini, bahasa rasmi, bahasa penyatuan dan perpaduan serta bahasa pengantar pendidikan sepatutnya bahasa Melayu.

“Bahkan bahasa Inggeris sebagai bahasa kedua yang utama selain bahasa lain galak dipelajari,” katanya.

Selain itu, Kamal menegaskan walaupun cuba dinafikan, hakikatnya pelajar lulusan Sijil Peperiksaan Bersepadu (UEC) serta sekolah jenis kebangsaan kebanyakkan tidak fasih bahasa Melayu.

Sebelum ini, Hua Zong meminta kerajaan mempertimbangkan keperluan untuk meminda peruntukan Perlembagaan bagi memperjelaskan dan menegaskan kedudukan sekolah vernakular, penggunaan serta pengembangan bahasa pengantar utamanya di bawah Perlembagaan Persekutuan bagi melindunginya daripada terus diputar belit dan dicabar

Bukan itu sahaja, Presiden Hua Zong, Tan Sri Goh Tian Chuan turut meminta kerajaan memantau secara aktif perkembangan mana-mana gerakan yang tidak mesra kepada pendidikan Cina, terutama yang mencabar kedudukan sekolah vernakular di bawah Perlembagaan di mahkamah.


Bangladesh buang ‘kecuali Israel’ di pasport

DHAKA, 13 Syawal 1442H, Selasa – Pasport Bangladesh tidak akan lagi tertera dengan tulisan “sah di semua negara kecuali Israel”.

Menteri Luar Negeri Bangladesh AK Abdul Momen berkata, pembatalan itu telah dilakukan enam bulan lalu bagi memudahkan pentadbiran negara berkenaan.

“Langkah ini tidak akan mempengaruhi pendirian kami kerana kami penyokong kuat Palestin,” katanya.

Sementara itu, Kementerian Luar Negeri Bangladesh menggesa orang ramai untuk tidak khuathir akan kenyataan pegawai Israel di laman Twitter.

Kementerian itu berkata, pembatalan itu dilakukan bagi menjaga standard antarabangsa e-pasport Bangladesh.

“Larangan perjalanan pemegang pasport Bangladesh ke Israel tetap tidak berubah. Pemerintah Bangladesh tidak menyimpang dari pendiriannya terhadap Israel dan keputusan itu tetap,” katanya.

Terdahulu, Timbalan Ketua Pengarah Kementerian Luar Negeri Israel untuk Asia dan Pasifik, Gilad Cohen berkata: “Berita hebat! #Bangladesh telah membuang larangan perjalanan ke Israel.

“Ini adalah langkah selamat dan saya menyeru pemerintah Bangladesh untuk maju dan mewujudkan hubungan diplomatik dengan #Israel agar kedua-dua masyarakat memperoleh keuntungan dan kesejahteraan.

Sejak 1971, Bangladesh yang dikomposisi oleh majoriti umat Islam menegaskan pendiriannya untuk menyokong Palestin serta menentang penindasan negara haram Israel di wilayah yang diduduki. -Agensi


KJ jumpa Muhyiddin jadi topik hangat media sosial

KUALA LUMPUR, 30 Zulkaedah 1444H, Isnin – Bekas Ketua Pemuda UMNO, Khairy Jamaluddin menjadi topik hangat di media sosial apabila beliau memuat naik gambarnya bersama Pengerusi Perikatan Nasional (PN), Tan Sri Muhyiddin Yassin, hari ini.

Gambar itu disiarkan di Instagramnya beberapa jam lalu tanpa sebarang kapsyen atau penjelasan yang disertakan.

Foto itu menunjukkan mereka berdua tersenyum.

Sebelum ini, Khairy dilaporkan akan mengadakan pertemuan dengan pimpinan PN bagi membincangkan penyertaannya dalam gabungan politik itu.

Minggu lalu, Muhyiddin berkata, beliau sudah menetapkan tarikh pertemuan mereka.

Muhyiddin yang juga presiden Bersatu juga dipercayai menawarkan Khairy jawatan dalam Majlis Pimpinan Tertinggi (MPT).

Sementara itu, Ketua Penerangan Bersaru Datuk Razali Idris mengesahkan pertemuan Muhyiddin dan Khairy, bagi membincangkan tawaran Bersatu namun enggan mendedahkan keputusannya.

“Memang ada pertemuan di rumah Tan Sri (Muhyiddin), namun kita tunggu nanti kenyataan Presiden.

“Namun, saya sahkan Khairy tidak akan menubuhkan parti baru dan parti mana akan disertainya, kita tunggu kenyataan rasmi beliau sendiri,” katanya kepada BH.

Terdahulu, bekas Menteri Kesihatan itu juga hadir dalam perbincangan mengenai hala tuju ekonomi negara yang dipengerusikan Perdana Menteri Datuk Seri Anwar Ibrahim.

Difahamkan, kehadiran Khairy dalam pertemuan dengan Perdana Menteri itu adalah atas jemputan Anwar yang menunjukkan keterbukaan beliau untuk mendengar pandangan daripada pelbagai pihak dalam menentukan hala tuju ekonomi negara, termasuk daripada pengkritiknya.

Pertemuan itu juga sempat menimbulkan ura-ura bahawa Khairy bakal menyertai Kerajaan Perpaduan.


Pengganas Israel tembak mati remaja Palestin di Tebing Barat

TULKARM, 18 Muharam 1445H, Sabtu – Tentera pengganas Israel menembak mati seorang warga Palestin berusia 18 tahun ketika serbuan tentera di Tebing Barat yang diduduki pada Jumaat.

Agensi berita rasmi Palestin, Wafa melaporkan, Mahmoud Abu Saan dibunuh di kem pelarian Nour Shams, timur Tulkarm.

Memetik saksi mata, Abu Saan ditembak di kepala pada jarak jauh dan kemudian disahkan meninggal dunia di hospital.

Berikutan serbuan itu, sayap tempatan kumpulan Jihad Islam Palestin melepaskan tembakan ke arah tentera Israel serta meletupkan beberapa alat letupan.

Pertubuhan hak asasi manusia menyifatkan serbuan waktu malam sebagai salah satu kaedah yang digunakan oleh tentera Israel untuk bertindak ganas terhadap rakyat Palestin.

Bahkan, serangan itu juga menunjukkan bahawa ruang paling selamat buat rakyat Palestin tidak terhad untuk rejim Zionis. – Agensi


‘COVID-19 tak boleh hidup jika ramai individu ambil vaksin’

BANGI, 20 Rejab 1442H, Khamis – Imuniti kelompok hanya boleh terbina sekiranya individu mula vaksin dan dikembangkan kepada masyarakat serta keseluruhan negara termasuk Sabah dan Sarawak dengan kapasiti skala besar penerima vaksin – sekurang-kurangnya 70 hingga 80 peratus.

Merujuk kepada Pelan Imunisasi COVID-19 Kebangsaan, Timbalan Presiden Ikatan Pengamal Perubatan dan Kesihatan Muslimin Malaysia (I-Medik), Prof Dr Azizi Ayob berkata, memang dijelaskan di situ yang mana semua pihak perlu menyokong untuk memastikan jumlah penerima adalah signifikan.

Justeru katanya, satu kaedah penyelarasan perlu dijalankan – di mana pusat-pusat penerima vaksin telah disusun oleh pihak Kementerian Kesihatan Malaysia (KKM) dan agensi lain.

“Pada waktu sama, kita meminta mereka yang layak untuk menerima vaksin daftar menggunakan aplikasi MySejahtera supaya apabila vaksin sampai – dalam kumpulan sasar yang berbeza – mereka bersedia untuk menerima vaksin itu dan tidak berlaku pembaziran.

“Ini kerana objektif PICK (Pelan Imunisasi COVID-19 Kebangsaan) untuk mencapai sehingga 80 peratus penduduk Malaysia supaya ‘herd community’ boleh terbina,” katanya dalam Forum YB di Tv Pertiwi, hari ini.

Menjawab persoalan mengapa jumlah sebanyak 80 peratus penerima vaksin diperlukan, beliau menjelaskan ia bagi memastikan bahawa setiap individu memutuskan rangkaian penularan COVID-19.

“Jadi, lebih banyak individu yang menerima vaksin, antibodi dalam badan semakin bertambah dan tidak ada tempat di mana COVID-19 ini hidup.

“COVID-19 ini bahaya apabila ada hos – di mana ia membiak di tubuh manusia. Jika tubuh manusia tidak tersedia untuk mereka membiak kerana ada antibodi tadi, maka secara naturalnya COVID-19 akan mati, rangkaian akan putus sebab semua hos sudah ada antibodi.

“Waktu sekarang ini hos terdedah jangkitan kerana (COVID-19) boleh menjangkiti dari manusia A ke manusia B dan seterusnya,” jelasnya.

Ketika ditanya jangkaan keadaan menjadi normal seperti sedia kala, Prof Azizi berkata, berdasarkan logik sains sebelum ini, mengambil masa sekurang-kurangnya sembilan hingga 12 bulan atau minimum pencapaian 70 peratus rakyat sesuatu tempat menerima vaksin.

Beliau menjangkakan sehingga program ini lengkap pada Februari tahun depan.

“Paling awal kita akan lihat kesannya selepas enam bulan. Itu jangkaan saya dan mungkin sembilan bulan daripada Februari.

“Dengan erti kata, tahun ini kita akan nampak peratus yang agak baik sekiranya Pelan Imunisasi COVID-19 Kebangsaan dapat berjalan seperti mana yang telah dirancangkan,” katanya.


Hari Kemerdekaan ke-66: Kebebasan menurut perspektif Islam

KEMERDEKAAN menurut Kamus Dewan Bahasa dan Pustaka adalah bebas daripada penjajahan dan ikatan serta mampu berdiri sendiri tanpa bergantung dari yang lain. Bangsa yang merdeka adalah bangsa yang mampu berdiri dari segenap aspek ekonomi, undang-undang, politik, sosial, pendidikan, pertahanan, media dan sebagainya.

Ini disokong oleh pandangan Za’ba bahawa kemerdekaan adalah keupayaan membebaskan diri dan pemikiran daripada perkara yang boleh melalaikan daripada perintah Allah.

Sepertimana dalam Firman Allah Surah Adz Dzariyat: 56 “Aku tidak menciptakan jin dan manusia melainkan supaya mereka beribadah kepadaku”.

Ayat ini jelas menunjukkan sebuah bangsa harus memiliki kemerdekaan demi mendapatkan kebebasan dalam  beribadah dan melaksanakan perintah Allah. Penjajahan era moden tidak lagi menggunakan senjata dan bala tentera, bahkan menggunakan hiburan yang melemahkan pemikiran dan jati diri anak bangsa.

Kemerdekaan di Malaysia adalah satu nikmat Allah yang wajib kita syukuri. Syarak menuntut agar seorang muslim berusaha bersungguh-sungguh memposisikan dirinya di dalam memakmurkan bumi Allah. Firman Allah dalam Surah al-baqarah: 30

“Dan (ingatlah) ketika Tuhanmu berfirman kepada para malaikat; Aku hendak menjadikan khalifah di bumi”.

Tugas utama kita sebagai khalifah Allah dan pewaris negara adalah memakmurkan bumi Malaysia yakni mempertahankan kemerdekaan, kedaulatan dan kehormatan bangsa agar berdiri setara bahkan mampu memimpin bangsa-bangsa lain sehingga agama Islam bebas diamalkan di atas muka bumi ini.

Bangsa yang tidak sedar akan tanggungjawab sebagai khalifah akan mengakibatkan bangsa itu tidak rasa dijajah dan terus dibelenggu dengan pemikiran Barat yang mementingkan dunia  dan mengasingkan agama daripada kehidupan seperti kefahaman liberalisme, materialisme, kapitalisme, sekulerisme, individulisme, dan hedonisme.

Ia akan menyebabkan pemikiran dan kekayaan alam kita akan terus didominasi bangsa lain sehingga kita terus hidup dalam sistem riba yang menyebabkan kemiskinan, pengangguran, salah laku jenayah dan kepincangan sosial dalam masyarakat.

Justeru, sebagai bangsa yang bebas merdeka, kita perlu sedar akan tanggungjawab menguatkan jati diri sendiri dan masyarakat. Sheikh Mustapha Masyhur mengatakan bahawa “Perbaikilah diri kamu dan serulah orang lain.”

Allah berfirman dalam surah At-Taubah: 105

“Dan katakanlah wahai Muhammad, bekerjalah kamu maka sesungguhnya Allah dan Rasul-Nya serta orang-orang yang beriman akan melihat apa yang kamu kerjakan”.

Ayat ini menegaskan keperluan beramal dan bekerja untuk kebaikan dunia dan akhirat. Kerena itulah tujuan penciptaan manusia di dunia.

Kerja membina ummat yang bebas merdeka dan bertamadun ini sudah tentulah memerlukan perpaduan dan kekuatan ukhuwwah islamiyyah.

Menurut Abdullah Nasih Ulwan, ukhuwah Islamiyah adalah tautan perasaan kasih sayang yang menerbitkan rasa hormat terhadap insan lain berasaskan kekuatan aqidah dan nilai-nilai dalam agama. Titik persamaan dalam kalangan umat Islam itu diraikan agar perkara yang mampu membawa kepada bibit perpecahan ummah dapat dielakkan.

Dan jika berlaku perpecahan, ia perlu diurus dengan sebaiknya agar tidak menjadi barah yang boleh merosakkan imej Islam. Pertelingkahan dalam kalangan umat Islam samada dari kalangan rakyat mahupun pimpinan politik perlulah dielakkan agar perpaduan dapat dikukuhkan. Contoh teladan ini dapat melahirkan kepimpinan Islam yang adil dan dihormati serta masyarakat yang gemilang.

Perkara ini adalah seperti yang termaktub dalam firman Allah:

“Dan berpegang teguhlah kamu sekalian kepada tali Allah (agama Islam), dan janganlah kamu bercerai-berai dan kenanglah nikmat Allah kepada kamu ketika kamu bermusuh-musuhan (semasa jahiliyah dahulu), lalu Allah menyatukan di antara hati kamu (sehingga kamu bersatu-padu dengan nikmat Islam), maka menjadilah kamu dengan nikmat Allah itu orang-orang Islam yang bersaudara” (Surah Ali Imran: 103).

Membina jati diri, melaksanakan dakwah dan mengukuhkan perpaduan ukhuwwah islamiyyah ini adalah asas dalam membangun peradaban manusia yang mencerminkan ketaatan kepada nilai-nilai ketuhanan. Imam An-Nawawi dalam kitab al-Majmu’ mengatakan bahawa wajib bagi umat Islam untuk bekerja, bersikap produktif, berdiri sendiri tanpa bergantung kepada umat lain.

Di dalam kita beramal, Islam memerintahkan agar kita sentiasa bersederhana dan adil (wasatiyyah) serta tidak melampaui batas syarak (ghuluw). Wasatiyyah yang tidak berlandaskan Al-Quran dan As-Sunnah akan membawa kepada perpecahan umat seperti yang berlaku di Iraq, Syria, Afganistan dan lain-lain.

Sempena kemerdekaan yang ke 66 ini, marilah kita mengikut sunnah Ar-Rasul untuk memelihara kemerdekaan dengan menjadi umat yang wasatiyyah iaitu adil dalam pemikiran dan tingkah laku membangunkan negara serta bebas dari ikatan nafsu.  Firman Allah SWT yang bermaksud:

“Dan sekiranya penduduk negeri itu beriman serta bertakwa, tentulah Kami akan membuka kepada mereka (pintu pengurniaan) yang melimpah-limpah berkatnya, dari langit dan bumi. Tetapi mereka mendustakan (Rasul kami), lalu Kami timpakan mereka dengan azab seksa disebabkan apa yang mereka telah usahakan” (Surah al-A’raf: 96).

Penyelidik Majlis Ulama ISMA (MUIS)

Ustazah Nasyitah Farhanah bt Johari Faisal


Isytihar ketua sindiket jenayah warga asing ‘persona non grata’

KUALA LUMPUR, 28 Rabiulakhir 1442H, Ahad – Jabatan Imigresen Malaysia (JIM) disaran mengisytiharkan ketua-ketua sindiket jenayah scam dan maksiat warga asing di negara ini sebagai ‘persona non grata’, kata Tan Sri Abdul Hamid Bador.

Ketua Polis Negara itu berkata, pihaknya akan mengenal pasti mana-mana penjenayah warga asing untuk dirujuk kepada JIM bagi dikenakan tindakan sedemikian.

“Kami akan cadang kepada Jabatan Imigresen supaya penjenayah-penjenayah warga asing ini dikenakan pengisytiharan (persona non grata) berkenaan selepas mereka dikenal pasti terbabit dalam kegiatan haram ini.

“Dengan harapan mereka tidak boleh masuk (Malaysia) lagi. Seumur hidup (mereka) tidak boleh masuk ke dalam negara ini,” katanya seperti dilapor Harian Metro.

Pada masa sama, Timbalan Ketua Pengarah (Operasi) Jabatan Imigresen Mohamad Fauzi Md Isa berkata, seseorang warga asing dilarang memasuki Malaysia seumur hidupnya sekiranya diisytihar ‘persona non grata’.

“Bila dia tidak dibenarkan masuk, dia tidak dapat kemudahan imigresen yang diberikan kepada setiap warga asing itu misalnya mohon visa atau memohon permit kerja, ia tidak dibenarkan. Hendak masuk pun tak boleh,” katanya.

Mengulas mengenai sama ada pendatang yang memasuki negara ini secara haram boleh dikenakan sama, beliau berkata, warga asing yang memasuki negara ini secara tidak sah telah melakukan kesalahan di bawah Akta Imigresen 1959/1963 dan akan disenarai hitamkan.

“Jadi, kesalahan menceroboh itu boleh dikenakan persona non grata dan pengisytiharan itu sudah lama dilaksanakan sejak penguatkuasaan akta (melibatkan pengisytiharaan itu),” katanya.

Terdahulu, Ketua Pengarah JIM Datuk Khairul Dzaimee Daud berkata, warga asing yang didapati terbabit dan disabitkan dengan kesalahan membabitkan kegiatan jenayah akan diisytiharkan sebagai persona non grata.

Keputusan itu terpakai untuk semua warga asing yang melakukan kesalahan di bawah Akta Imigresen tanpa mengira jenis pas yang dimiliki.

Persona non grata adalah orang yang tidak dapat diterima oleh sesebuah negara selama-lamanya setelah didapati bersalah melakukan kesalahan (jenayah) yang tidak dapat dimaafkan (berat) ketika dia berada di sesebuah negara.


Parlimen tak terbubar meski jarak antara dua persidangan langkau enam bulan

BANGI, 18 Zulkaedah 1442H, Selasa – Parlimen tidak terbubar secara automatik walaupun jarak masa enam bulan tiba hari ini iaitu 29 Jun 2021 sekiranya dikira dari tarikh 29 Disember 2020.

Pakar Perlembagaan, Prof Datuk Shamrahayu Ab Aziz berkata, perkara itu setelah meneliti Perkara 55(1) Perlembagaan Persekutuan dan Seksyen 14(1)(b) Ordinan Darurat (Kuasa-Kuasa) Perlu 2021.

“Jarak masa enam bulan antara persidangan akhir dalam satu penggal dengan tarikh yang ditetapkan untuk mesyuarat pertama dalam penggal berikutnya adalah peruntukan di bawah Perkara 55(1) Perlembagaan Persekutuan iaitu berkaitan dengan ‘memanggil’ Parlimen untuk bersidang.

“Pada Seksyen 14(1)(a) Ordinan Darurat (Kuasa-Kuasa Perlu) adalah dinyatakan: “Peruntukan yang berhubungan dengan memanggil, memprorog dan membubarkan Parlimen dalam Perlembagaan Persekutuan tidak mempunyai kesan; dan…”.

“Oleh kerana Seksyen 14(1)(a) telah menyatakan, antara lain, ‘memanggil’ Parlimen tidak mempunyai kesan, maka jarak masa enam bulan juga tidak memberi kesan,” katanya dalam kenyataan di Facebook beliau hari ini.

Justeru, pada pandangan beliau, Parlimen tidak terbubar secara automatik walaupun jarak masa antara dua persidangan telah melangkau enam bulan.


Implikasi gagal lunas bayaran pinjaman cagaran KWSP jadi tumpuan Dewan Rakyat

KUALA LUMPUR, 18 Zulkaedah 1444H, Rabu – Implikasi kewangan kepada pencarum Kumpulan Wang Simpanan Pekerja (KWSP) sekiranya peminjam pinjaman cagaran KWSP bagi fasiliti sokongan Akaun 2 (FSA2) gagal melunaskan atau lambat membuat pembayaran balik, menjadi tumpuan Dewan Rakyat hari ini.

Menurut Aturan Urusan Mesyuarat, perkara itu akan dibangkitkan Datuk Dr Radzi Jidin (PN-Putrajaya) yang turut meminta penjelasan berhubung jumlah pemohonan yang telah diterima bagi fasiliti pinjaman itu, pada sesi soal jawab.

Pada sesi sama, Jimmy Puah Wee Tse (PH-Tebrau) pula ingin tahu langkah yang diambil bagi mengangkat martabat makanan tradisi rakyat Malaysia seperti nasi lemak, bah kut teh dan laksa sebagai makanan kebangsaan agar status itu tidak boleh dituntut oleh negara lain.

Datuk Mumtaz Md Nawi (PN-Tumpat) dijangka meminta penjelasan tentang sokongan dan inisiatif yang diberikan Malaysia kepada kerajaan Afghanistan, khususnya dalam aspek pemerkasaan wanita dan kanak-kanak di negara itu.

Selepas sesi soal jawab, Dewan Rakyat akan menyambung perbahasan mengenai Laporan Ketua Audit Negara (LKAN) Tahun 2021 Siri 2 yang telah pun dibahaskan oleh 13 Ahli Parlimen kerajaan semalam.

Rang Undang-Undang Suruhanjaya Koperasi Malaysia (Pindaan) 2023 juga dijangka dibaca buat kali kedua hari ini.

Persidangan Dewan Rakyat kali ini bersidang selama tujuh hari bermula semalam hingga 15 Jun selepas bercuti selama seminggu.-  Bernama


DAP parasit! Netizen ‘hentam’ ADUN pertikai tugas PDRM, ATM

BANGI, 5 Rejab 1442H, Rabu – Kerana mulut badan binasa. Itulah perumpamaan yang sesuai digambarkan terhadap kenyataan seorang wakil rakyat DAP kerana cuba mencetuskan kontroversi dengan mempertikaikan tugas pasukan keselamatan negara.

Ini susulan satu kenyataan tidak puas hati yang dimuat naik Ahli Dewan Undangan Negeri (ADUN) Bilut, Lee Chin Chen semalam, berhubung pemantauan Polis Diraja Malaysia (PDRM) dan Angkatan Tentera Malaysia (ATM) di rumah ibadat Cina.

Chin Chen menyifatkan, tindakan anggota PDRM dan ATM yang membawa senjata ketika menjalankan operasi pemantauan di dalam tokong Cina sebagai keterlaluan, biadab dan tidak sensitif.

Sehubungan itu, beliau menuntut Ketua Polis Negara, Tan Sri Abdul Hamid Bador membuat permohonan maaf atas tindakan tersebut.

Bagaimanapun, tindakan Chin Chen telah menarik lebih 1,400 komen daripada pengguna media sosial, yang rata-rata mengkritik kenyataan ADUN DAP terbabit kerana tidak mengikuti perkembangan SOP semasa negara.

Netizen menyifatkan Chin Chen sengaja mencetuskan polemik terhadap isu itu untuk menarik perhatian, sedangkan SOP pemantauan anggota keselamatan yang membawa senjata telah lama dilakukan termasuk di masjid, surau termasuk kuil.

“Mereka itu penjaga keselamatan negara, mestilah bawa senjata ke mana-mana. Takkan nak bawa buku perundangan kot,” sindir Sharul Lockdown.

“Apa pun, dua pasukan ini tugasnya menjaga keselamatan dan tidak perlu kita pertikaikan tugas mereka. PDRM dan ATM bawa senjata untuk mengelak anasir yang menganggu gugat keamanan dan mereka sentiasa siap siaga dan waspada setiap saat,” tulis Awang Hamzah Hj Sarudin.

Pemilik akaun Gjoy Idrus pula mengingatkan Chin Chen atau mana-mana pihak lain supaya tidak mempertikai atau menganggu tugas anggota keselamatan yang sememangnya mempunyai SOP ditetapkan.

“PDRM dan ATM jaga semua kaum dan keselamatan semua. Dasar YB rasis!,” kata Raja Rimba.

“DAP ini parasit, toksik dan pakar pemecah belah perpaduan kaum. Haramkan!,” kata Mohd Harman Md Rodzi.


16 maut bas jatuh gaung di India

NEW DELHI, 4 Zulhijjah 1443H, Isnin – Sebuah bas yang membawa kira-kira 20 penumpang terbabas dari jalan dan terjatuh ke dalam gaung di utara India, hari ini mengorbankan 16 orang, termasuk pelajar sekolah.

Pentadbir kanan bagi daerah Kullu di negeri Himachal Pradesh, Ashutosh Garg memberitahu agensi berita Press Trust of India bahawa pekerja penyelamat mengeluarkan mangsa yang cedera parah dari serpihan kenderaan dan menghantar mereka ke hospital.

Gambar yang dikongsi di media sosial menunjukkan responden cuba menyelamatkan mangsa yang terselamat daripada bas berwarna kuning yang remuk.

Punca sebenar nahas tidak diketahui dengan segera.

Kemalangan jalan raya yang membawa maut merupakan perkara biasa di India disebabkan oleh pemanduan melulu, jalan yang tidak diselenggara dengan baik dan kenderaan yang berusia.

Menurut polis, lebih 110,000 orang terbunuh setiap tahun dalam kemalangan jalan raya di seluruh India. – Agensi


Pertukaran jadual imunisasi kanak-kanak mulai bulan ini

KUALA LUMPUR, 1 Rabiulakhir 1442H, Selasa – Kementerian Kesihatan (KKM) melaksanakan pertukaran Jadual Imunisasi Kebangsaan Untuk Kanak-kanak melibatkan semua Klinik Kesihatan KKM di seluruh negara secara berperingkat bermula awal bulan ini.

Ketua Pengarah Kesihatan, Tan Sri Dr Noor Hisham Abdullah berkata, pelaksanaan pertukaran jadual imunisasi itu susulan pertukaran jenis vaksin kombinasi lima serangkai – difteria-tetanus-pertussis-polio-Haemophilus influenza type b (pentavalent DTaP-IPV//Hib) – kepada vaksin kombinasi enam serangkai di bawah Program Imunisasi Kebangsaan bagi kanak-kanak.

“Vaksin enam serangkai diberikan untuk mencegah enam jenis penyakit iaitu penyakit difteria, tetanus (kancing gigi), pertussis (batuk kokol), poliomyelitis, jangkitan Haemophilus influenza type b dan Hepatitis B (hexavalent DTaP-IPV-HepB-Hib).

“Sebanyak empat dos vaksin enam serangkai akan diberikan kepada setiap kanak-kanak pada umur dua bulan, tiga bulan, lima bulan dan 18 bulan. Di samping itu, vaksin Hepatitis B yang diberi selepas lahir akan diteruskan.

“Vaksin Hepatitis B yang sebelum ini diberikan pada umur satu bulan dan enam bulan tidak perlu lagi diberikan kerana komponen vaksin Hepatitis B telah terkandung dalam vaksin kombinasi enam serangkai,” katanya dalam kenyataan hari ini.

Susulan pertukaran vaksin itu, Dr Noor Hisham berkata, bilangan suntikan untuk mencegah enam jenis penyakit dapat dikurangkan daripada tujuh suntikan kepada hanya lima suntikan, sekali gus memudahkan ibu bapa untuk memastikan anak-anak mereka diberikan suntikan vaksin mengikut jadual imunisasi yang ditetapkan.

“Walaupun tiada suntikan imunisasi diberikan kepada kanak-kanak pada umur satu bulan dan enam bulan seperti sebelum ini, ibu bapa juga perlu mematuhi jadual kedatangan ke fasiliti kesihatan untuk pemantauan pertumbuhan dan perkembangan kanak-kanak seperti yang ditetapkan dalam Buku Rekod Kesihatan Bayi dan Kanak-kanak (0-6 tahun),” tambahnya.

Mengulas lanjut, beliau berkata, vaksin enam serangkai adalah vaksin yang berkesan dan selamat dengan kesan advers susulan imunisasi (AEFI) vaksin itu dipantau oleh Bahagian Regulatori Farmasi Negara (NPRA).

Beliau berkata, sejak vaksin itu digunakan oleh fasiliti kesihatan swasta di Malaysia pada 2013, tiada sebarang isu keselamatan serius dilaporkan.

“Namun, ia merupakan vaksin yang baharu digunakan di bawah Program Imunisasi Kebangsaan di fasiliti kesihatan KKM. Maka, KKM akan menjalankan pemantauan AEFI bagi setiap kanak-kanak selepas setiap dos suntikan,” katanya.

Justeru, Dr Noor Hisham menasihatkan ibu bapa untuk melaporkan sebarang kesan yang dialami oleh anak mereka, walaupun kesan yang dialami adalah ringan seperti merah di tempat suntikan.

Laporkan kepada anggota kesihatan selepas setiap suntikan dengan mengembalikan borang pelaporan atau secara terus kepada NPRA melalui laman sesawang npra.gov.my dengan mengisi Consumer Side Effect Reporting Form.

Sebarang kemusykilan mengenai pertukaran jadual imunisasi itu, orang ramai boleh menghubungi KKM di talian 03-8883 4042/03-8883 4504 pada Isnin hingga Jumaat dari 9 pagi hingga 5 petang atau dapatkan penjelasan lanjut di Klinik Kesihatan yang berdekatan, katanya. – Bernama


Empat projek segera untuk cegah banjir di Baling

PUTRAJAYA, 6 Zulhijjah 1443H, Rabu –  Kementerian Alam Sekitar dan Air (KASA) sedang dalam proses melaksanakan empat projek segera bernilai RM203 juta di Baling, Kedah bagi mengelak kejadian banjir di kawasan itu berulang, kata Menteri Alam Sekitar dan Air Datuk Seri Tuan Ibrahim Tuan Man.

Pelaksanaan projek berkenaan adalah berdasarkan penilaian Ketua Setiausaha KASA Datuk Seri Dr Zaini Ujang dan Ketua Pengarah Pengairan dan Saliran, Datuk Dr Md Nasir Md Noh ke Baling yang melawat lokasi banjir di Baling semalam  untuk menilai kesan banjir serta merangka pelan mitigasi, katanya.

Empat projek itu ialah Rancangan Tebatan Banjir (RTB) Baling Fasa 1 dengan kos RM15 juta, RTB Baling Fasa 2 melibatkan kos RM160 juta, pembinaan struktur sabo (penahan puing) untuk mengurangkan risiko aliran puing (RM22 juta) dan beberapa projek kecil yang perlu disegerakan seperti mendalamkan sungai, membina benteng sungai, pembaikan jambatan serta denai sungai (RM6 juta).

Insiden banjir dan fenomena kepala air yang berlaku pada Isnin di Baling telah mengakibatkan tiga nyawa terkorban, manakala beratus-ratus penduduk ditempatkan di beberapa pusat pemindahan sementara dan lebih 80 rumah terjejas.

Beliau berkata, banjir yang berlaku di kawasan terbabit adalah susulan hujan berterusan selama tiga jam bermula 3 petang Isnin, dengan bacaan aras hujan direkodkan di stesen Jabatan Pengairan dan Saliran (JPS) Felda Teloi Kanan sebanyak 64 milimeter (mm) manakala stesen Kampung Sedim dan Kampung Iboi masing-masing pula merekodkan bacaan melebihi 40mm.

Data satelit Jabatan Meteorologi Malaysia pula menunjukkan taburan hujan lebih sekali ganda di Gunung Inas iaitu huluan Sungai Tiak dan Sungai Kupang.

“Hujan lebat itu melebihi keupayaan menampung air di huluan sehingga berlaku banjir kilat,” kata Tuan Ibrahim.

Beliau berkata paras kedalaman banjir  yang direkodkan pada pukul 6 petang adalah 0.2 hingga 3.0 meter di Kampung Iboi, Kampung Padang Lengkuas, Kampung Bukit Hangus, Kampung Pisang dan Pekan Kupang.

Tuan Ibrahim berkata di kawasan hulu bencana banjir, terdapat aktiviti guna tanah yang menyebabkan berlaku aliran debris atau kepala air apabila hujan lebat. – Bernama


Turki lancar operasi ketenteraan baharu perangi pengganas

ANKARA, 23 Syawal 1443H, Selasa – Turki akan melancarkan operasi ketenteraan baharu di sempadan selatan negara itu bagi memerangi ancaman pengganas.

Presiden Turki, Recep Tayyip Erdogan berkata, sasaran utama operasi ketenteraan adalah untuk mewujudkan zon selamat di 30 kilometer sepanjang sempadan Turki-Syria.

“Kita mengambil langkah baharu dengan membentuk zon selamat pada keluasan 30 kilometer di sepanjang sempadan selatan negara ini.

“Sasaran utama operasi ketenteraan adalah kawasan yang menjadi pusat serangan dan zon selamat,” katanya dalam sidang khas menerusi televisyen selepas mengetuai mesyuarat Kabinet, semalam.

Erdogan bagaimanapun tidak menjelaskan butiran lanjut tetapi berkata, operasi ketenteraan akan dilancarkan secepat mungkin apabila pasukan ketenteraan, perisik dan keselamatan negara menyiapkan persiapan.

Turki yang terletak bersempadan Syria dan Iraq di bahagian selatan telah berusaha menghapuskan pangkalan pengganas yang sedia ada.

Sejak 2016, Turki telah melancar trio operasi ketenteraan bagi memerangi keganasan di seluruh sempadan di utara Syria.

Antara operasi ketenteraan yang berjaya dibentuk termasuklah Eupharates Sheild pada 2016 diikuti Olive Branch pada 2018 dan Peace Spring pada 2019.

Dalam kempen keganasan lebih daripada 40 tahun di negara tersebut, PKK telah disenaraikan pengganas oleh Turki, Amerika Syarikat (AS) dan Kesatuan Eropah – yang bertanggungjawab terhadap lebih 40,000 kematian penduduk termasuk wanita dan kanak serta bayi yang tidak bersalah. – Agensi


Najib terima RM2.973 bilion dari 1MDB: Pendakwaan

KUALA LUMPUR, 27 Jamadilakhir 1442H, Selasa – Mahkamah Tinggi di sini diberitahu bekas Perdana Menteri Datuk Seri Najib Tun Razak menerima sejumlah wang yang besar RM2.973 bilion daripada 1Malaysia Development Berhad (1MDB) dalam akaunnya tanpa sebarang justifikasi komersial atau perniagaan.

Timbalan Pendakwa Raya Muhammad Saifuddin Hashim Musaimi dalam hujahnya berkata perkara itu didedahkan oleh pegawai penyiasat pengubahan wang haram Supt Foo Wei Min bahawa perpindahan wang dari 1MDB ke Akaun Ambank Najib bernombor 9694 dilakukan dalam tiga peringkat dan ACP D. Rajagopal telah mengenal pasti peringkat pertama dan kedua.

“Jejak wang terperinci yang dijalankan ke atas akaun Najib mendapati pergerakan wang dari Good Star melibatkan US$120 juta (RM369,029,514) dalam lima transaksi antara 2011 dan 2012, peringkat (kedua) Aabar sebanyak US$170 juta (RM523,389,779.96) melalui enam transaksi antara 2011 dan 2012 dan peringkat (ketiga) Tanore melibatkan US$681 juta (RM2,081,476,926) dipindahkan melalui dua transaksi pada 2013.

“Menerapkan kaedah penilaian kewangan ‘masuk dahulu, keluar dahulu’ pada akaun Ambank Najib. Jejak wang itu menunjukkan sejumlah RM2,973,896,219.96 yang diterima Najib dalam akaun 9694, dikembalikan ke akaun Tanore sebanyak RM2,034,350,000.

Wang baki RM939,546,219.96 dalam akaun 9694 Najib dipindahkan untuk dibelanjakan oleh bekas PM dalam empat kategori yang besar,” katanya pada pendengaran permohonan pendakwaan bagi pelucuthakan RM114,164,393.44 dan barangan kemas yang dirampas dari premis milik Obyu Holdings Sdn Bhd yang didengar di hadapan Hakim Datuk Muhammad Jamil Hussin. – Bernama


Gaza kehabisan bahan api dalam masa tiga hari

GAZA, 8 Rabiulakhir 1445H, Isnin – Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) memaklumkan bahawa Semenanjung Gaza akan kehabisan bahan api dalam masa tiga hari.

Ketua Pesuruhjayanya, Philippe Lazzarini dalam kenyataan bertulis berkata, ketiadaan bahan api akan ‘lebih mencengkam’ penduduk Gaza.

“Tanpa bahan api, tidak akan ada bantuan kemanusiaan,” katanya.

Menurutnya, tanpa bahan api, mereka akan mengecewakan penduduk Gaza yang keperluannya semakin meningkat mengikut jam, di bawah pengawasan pihaknya.

“Ini tidak boleh dan tidak sepatutnya berlaku.

“Saya menyeru semua pihak dan mereka yang mempunyai pengaruh ke atas mereka untuk segera membenarkan bekalan bahan api ke Semenanjung Gaza dan memastikan bahan api digunakan bagi mengelakkan keruntuhan tindak balas kemanusiaan,” katanya.

Konflik di Gaza, di bawah pengeboman dan sekatan Israel sejak 7 Oktober, bermula apabila Hamas memulakan Operasi Taufan Al-Aqsa, serangan mengejut pelbagai serampang yang termasuk pelancaran roket bertubi-tubi dan penyusupan ke Israel melalui darat, laut dan udara.

Katanya, pencerobohan itu sebagai membalas dendam terhadap penyerbuan Masjid Al-Aqsa dan keganasan yang semakin meningkat oleh peneroka Israel.

Tentera Israel kemudian melancarkan operasi terhadap sasaran Hamas di Semenanjung Gaza.

Sekurang-kurangnya 4,651 rakyat Palestin, termasuk 1,873 kanak-kanak, terbunuh dalam serangan Israel ke atas Gaza, manakala angka itu berjumlah lebih 1,400 orang di Israel. – Agensi


Jangan panik bila dapat ugutan daripada ‘scammer’

BANGI, 15 Rabiulawal 1442H, Ahad – Masyarakat perlu lebih berwaspada bagi mengelakkan diri daripada menjadi sebahagian rangkaian penipuan jenayah kewangan dalam talian.

Pegawai Penyelidik Kanan, Institut Kefahaman Islam Malaysia (IKIM), Nur Syahidah Abdul Jalil berkata, mereka bukan sahaja perlu menghindar diri menjadi ahli kumpulan sindiket, malah tidak patut menjadi pekerja yang membuat panggilan penipuan dan pelindung kepada kegiatan penipuan.

Desakan hidup untuk mencari sumber pendapatan tidak boleh dijadikan alasan kerana terdapat pelbagai cara lain untuk mencari rezeki halal dan berkat, katanya

“Apatah lagi sebenarnya pelaku yang mendalangi jenayah kewangan dalam talian ini didasari dengan sifat tamak dan megah dengan kekayaan batil yang dimiliki,” katanya menulis di Berita Harian hari ini.

Nur Syahidah berkata, pihak berkuasa perlu lebih tegas dalam mengambil tindakan undang-undang terhadap pelaku jenayah.

“Begitu juga terhadap mana-mana individu bersekongkol dalam melindungi pelaku jenayah ini, termasuk anggota penguat kuasa atau pihak menjual data peribadi.

“Hukuman dikenakan juga seharusnya lebih tegas dan mendatangkan gentar kepada orang lain untuk melakukan jenayah sama.

“Sesuai dengan perkembangan kegiatan jenayah kewangan semasa yang sentiasa berevolusi. Kita tidak mahu pendigitalan menjadikan kegiatan jenayah kewangan dalam talian semakin mudah,” katanya.

Mengulas mengenai perkara sama, Nur Syahidah berkata, masyarakat juga perlu lebih peka dengan perkembangan semasa berkaitan jenayah kewangan ini.

Malah, disarankan untuk tidak mudah panik dengan ugutan, sentiasa mendapat nasihat pihak berwajib berhubung kait dengan transaksi kewangan besar sebelum melakukan tindakan serta saling ingat-mengingati antara satu sama lain.

“Kelicikan penipuan kewangan atau scammer dalam talian semakin menjadi-jadi di negara ini.

“Walaupun banyak tangkapan dibuat, kes penipuan begini masih lagi berlaku dengan yang ditanggung mangsa ada kalanya mencecah jumlah simpanan sepanjang hayat mereka untuk persaraan,” jelasnya.


Menteri Israel ketuai serbuan puak ekstremis Yahudi di Al-Aqsa

BAITULMAQDIS, 19 Syawal 1442H, Isnin – Puak Yahudi dan ekstremis Israel terus mencetuskan ketegangan dengan sengaja menyerbu Masjid al-Aqsa pada Ahad, lapor Middle East Monitor (MEMO).

Serbuan itu diketuai Menteri Perumahan Israel, Yaakov Litzmen bersama puluhan ekstremis Yahudi melalui pintu Al-Magharbeh dan Al-Silsila.

Tindakan itu menyebabkan pasukan penjajah Israel menutup pintu Al-Magharbeh ekoran serbuan kumpulan ekstremis dan menteri pelampau.

Serangan itu berlaku ketika Ketua Perisikan Mesir, Jeneral Abbas Kamel melakukan pertemuan dengan pejabat Israel dan Palestin untuk menstabilkan gencatan senjata antara kedua belah pihak.

Ia juga selaras dengan kunjungan Menteri Luar Israel, Gabi Ashkenazi ke Kaherah bagi bertemu dengan rakan sejawatnya, Sameh Shoukry – yang juga sebahagian daripada rundingan menstabilkan gencatan senjata.

Bagaimanapun, pihak berkuasa pengganas Israel masih meneruskan dasar keganasan dan rampasan, termasuk membenarkan pelampau Yahudi menyerang Masjid al-Aqsa. – Agensi


Mahkamah Israel perintah roboh masjid di Baitulmaqdis

BAITULMAQDIS, 27 Muharram 1442H, Selasa – Mahkamah Israel mengeluarkan perintah perobohan sebuah masjid di Silwan, Baitulmaqdis Timur yang diduduki kerana ‘tidak mendapat permit pembinaan’, kata penduduk setempat.

Pihak berkuasa negara haram itu memberi penduduk 21 hari untuk mencabar perintah berkenaan atau arahan tersebut akan dilaksanakan.

Sebagai tindak balas, Kementerian Wakaf dan Hal Ehwal Agama di Gaza mengeluarkan kenyataan yang diedarkan media Palestin, mengecam perintah itu dan memberi amaran kepada Israel berhubung tindakan berkenaan.

Kementerian juga menggesa rakyat antarabangsa, Liga Arab dan Pertubuhan Persidangan Islam (OIC) untuk melindungi tempat suci dan ibadat muslim di Baitulmaqdis.

Dibina pada tahun 2012, masjid Qaqaa Bin Amr di bandar Silwan boleh menampung ratusan jemaah. Perintah perobohan sama dikeluarkan pada tahun 2015 bagaimanapun tidak pernah dikuatkuasakan.

Kebelakangan ini, peneroka haram Israel merampas kawalan puluhan rumah Palestin di Silwan – yang berdekatan dengan perkarangan Masjid al-Aqsa.

Pihak berkuasa negara penjajah itu juga meningkatkan kempen perobohan di Baitulmaqdis dalam beberapa minggu, merobohkan puluhan rumah Palestin terutamanya di Silwan.

Menurut kumpulan penyokong Israel, Ir Amim, pihak berkuasa merobohkan kediaman di kawasan Palestin di Baitulmaqdis Timur pada kadar jauh lebih tinggi pada tahun 2019 berbanding tahun sebelumnya.

Dalam satu laporan, kumpulan itu berkata, 104 unit rumah dirobohkan pada 2019 berbanding 72 unit tahun sebelumnya.

Israel mendakwa rumah-rumah yang dirobohkan dibina secara tidak sah dan pemusnahannya disahkan oleh mahkamah.

Sementara rakyat Palestin berkata, mereka menghadapi krisis perumahan yang teruk disebabkan keengganan Israel mengeluarkan permit bangunan. – Agensi


SIRIM bantu bangunkan vaksin COVID-19

SHAH ALAM, 22 Zulhijjah 1442H, Ahad – SIRIM Bhd akan bekerjasama dengan institusi tempatan dalam kajian di peringkat permulaan pembangunan vaksin COVID-19 di Malaysia, kata Presiden dan Ketua Eksekutif Kumpulan SIRIM Datuk Dr Ahmad Sabirin Arshad.

Ahmad Sabirin berkata tiga institut yang terlibat iaitu Institut Kajian Perubatan (IMR), Universiti Putra Malaysia (UPM) dan Institut Veterinar di Ipoh, Perak serta SIRIM berupaya melaksanakan pengujian bagi vaksin yang dibangunkan oleh tiga agensi ini.

“SIRIM sedia memainkan peranan penting dalam memberi keyakinan kepada pembangunan vaksin tempatan, agar mematuhi standard antarabangsa bagi keselamatan, keberkesanan dan proses pembuatan.

“SIRIM telah mengadakan perbincangan dengan pihak IMR untuk turut sama menyumbang dalam pembangunan vaksin tersebut di peringkat pra-klinikal sebelum ‘clinical trials’ dan peringkat penghasilan vaksin pada skala pilot,” katanya.

Beliau berkata demikian dalam sidang media pada Program Vaksinasi Pandu Lalu SIRIM-Vaksin Selangor (Selvax) yang berlangsung selama satu hari di Ibu Pejabat SIRIM, di sini yang dikendalikan oleh Selgate Healthcare Sdn Bhd.

Ahmad Sabirin berkata SIRIM juga mempunyai fasiliti untuk menjalankan ujian berkenaan di Pusat Penyelidikan Bioteknologi Perindustrian Pengurusan (IBRC) yang telah memenuhi kriteria makmal ujian yang diperlukan oleh Bahagian Regulatori Farmasi Negara (NPRA).

“Kita punya fasiliti IBRC di SIRIM ini…di mana kita mempunyai kelengkapan yang komprehensif di Malaysia bagi pengujian vaksin di negara ini, jadi kita cuba bekerja secara kolaboratif dengan semua agensi yang ada,” katanya.

Sebelum ini Ahmad Sabirin berkata SIRIM telah melaksanakan pelbagai peringkat ujian ke atas vaksin Sinovac untuk mengesahkan proses serta memastikan produk akhir vaksin itu adalah selamat dan berkesan kepada penerima.

Ahmad Sabirin berkata ujian ke atas vaksin Sinovac yang diamanahkan kepada SIRIM melibatkan keperluan fasiliti yang lengkap dan makmal berstatus Amalan Makmal Baik (GLP).

Jelasnya, SIRIM menghasilkan data sokongan untuk proses pengesahan dan pemeriksaan kualiti untuk kumpulan vaksin ‘fill’ and ‘finish’, manakala NPRA memeriksa data tersebut secara terperinci sebelum membuat keputusan untuk meluluskan vaksin ataupun tidak.

“Bagi ujian ketoksikan, SIRIM menjalankan ujian Abnormal Toxicity di mana kumpulan vaksin yang telah ‘fill’ and ‘finish’ mengikut kumpulan kestabilan tertentu, manakala untuk pengujian keberkesanan, ujian ‘Immunoassay Relative Potency’ dijalankan, di mana vaksin secara pukal yang diterima bersama vaksin rujukan (reference vaccine),” katanya. – Bernama


49 lagi pekerja Proton Shah Alam positif COVID-19

KUALA LUMPUR, 2 Rabiulawal 1442H, Isnin – Proton Holdings Bhd mengesahkan 49 lagi pekerjanya telah disahkan positif COVID-19 selepas seorang pekerjanya disahkan dijangkiti pandemik itu pada 14 Oktober.

Dalam kenyataan hari ini, ia memaklumkan 49 pekerja yang terlibat bertugas di bahagian kejuruteraan di Shah Alam, Selangor.

“Buat masa ini, syarikat telah mengarahkan semua pekerja tidak perlu hadir secara fizikal di fasiliti berkenaan untuk bekerja dari rumah sebagai langkah pencegahan.

“Pihak syarikat akan terus mengikut langkah-langkah pembasmian yang disyorkan sambil mengambil tindakan lebih ketat untuk mengurangkan penularan pandemik ini,” katanya.

Menurut Proton, aktiviti pengesanan kontak sedang dijalankan dan pasukan khas COVID-19 akan memantau situasi berkenaan.

Katanya, syarikat akan terus mematuhi semua garis panduan dan prosedur yang disyorkan.

Malah, pembasmian kuman pada setiap jam turut dijalankan di Pusat Servis Kecemerlangan Proton dan bilik pamerannya di Shah Alam dan semua pekerja yang berhadapan dengan pelanggan perlu mematuhi langkah keselamatan.

“Proton bekerjasama dengan pihak berkuasa dan berpuas hati dengan tindakan yang telah diambil buat masa ini.

“Keselamatan semua pekerja Proton, pelanggan dan rakyat Malaysia akan sentiasa kekal sebagai keutamaan,” katanya. – Bernama


Bekalan daging mencukupi sempena Aidiladha

PUTRAJAYA, 18  Zulkaedah 1443H, Sabtu – Kementerian Pertanian dan Industri Makanan (MAFI) memberi jaminan bekalan makanan termasuk daging mencukupi sempena sambutan Aidiladha.

Timbalan Menterinya. Datuk Seri Ahmad Hamzah berkata, keputusan kerajaan membenarkan pengimportan lebih 12,000 lembu hidup khususnya dari Thailand turut membantu memastikan bekalan itu mencukupi.

“(Bekalan) Lembu korban adalah mencukupi setelah kita buka dan beri kebenaran untuk import lembu dari Thailand,” katanya kepada pemberita selepas merasmikan Seminar Pemadanan Pekerjaan Subsektor Tanaman di sini hari ini.

Pada 7 Jun 2021, Jabatan Perkhidmatan Veterinar (JPV) menggantung import lembu dan kerbau dari Thailand berkuat kuasa serta-merta selepas menilai risiko penularan penyakit kulit kental (LSD) yang dilaporkan di lebih 41 wilayah di Thailand.

Selepas beberapa perjumpaan, perbincangan dan penambahbaikan beberapa peraturan dan prosedur import, JPV menarik balik larangan import lembu dan kerbau dari Thailand berkuat kuasa serta-merta pada 15 Mac lepas.

Pada 2021, Malaysia mengimport sebanyak 12,405 ekor lembu dari Thailand sempena sambutan Aidiladha berbanding 12,553 ekor pada 2020.

Terdahulu dalam ucapannya, Ahmad berkata, warga tempatan terutama belia disaran merebut tawaran kerja dalam sektor tanaman agromakanan bagi mengurangkan kebergantungan pekerja asing dalam sektor itu.

“Jabatan Pertanian menyasarkan pengurangan pekerja asing sebanyak 10 peratus hingga 2030 dengan adanya peningkatan penggunaan teknologi dan penglibatan belia tempatan dalam sektor agromakanan,” katanya.

Menurut Ahmad, rekod Jabatan Imigresen Malaysia turut menunjukkan 156,334 pekerja asing aktif di Malaysia bagi tempoh setakat 30 Jun 2019 dengan bekerja dalam sektor pertanian.

Beliau berkata, ketika ini sektor tanaman juga memerlukan hampir 46,000 pekerja asing dan warga tempatan disaran merebut peluang dalam sektor tersebut. – Bernama


Tiada bukti kukuh, KKM tak bercadang laksana vaksin campuran

PUTRAJAYA, 4 Zulhijjah 1442H, Rabu – Kementerian Kesihatan (KKM) tidak bercadang untuk melaksanakan pemberian dua jenis vaksin COVID-19 kepada seorang penerima berikutan tiada data kukuh mengenai kaedah itu.

Ketua Pengarah Kesihatan, Tan Sri Dr Noor Hisham Abdullah berkata, setakat ini, Bahagian Regulatori Farmasi Negara (NPRA) juga tidak menerima sebarang data, laporan atau bukti daripada syarikat pembuat vaksin mengenai kaedah campuran vaksin yang berjaya mengawal jangkitan COVID-19.

“Kita masih memerhatikan keadaan ini (campuran vaksin) kalau ada keperluan untuk melaksanakannya. Buat masa ini, tiada keperluan lagi.

“Terutama kalau campur vaksin barat dan timur contoh seperti Pfizer, AstraZeneca dan Sinovac, tiada bukti lagi ia berjaya, ” katanya dalam sidang media khas di sini hari ini.

Beliau berkata, KKM tidak boleh mengesyorkan kaedah itu jika tiada bukti kerana perlu memastikan pemberian vaksin yang selamat kepada orang ramai.

“Jika ada kajian baharu, kita boleh nasihatkan sama ada boleh campur vaksin atau tidak,” katanya.

Terdahulu, media melaporkan Thailand bakal memberikan vaksin COVID-19 jenis AstraZeneca sebagai suntikan dos kedua kepada individu yang menerima Sinovac sebagai dos pertama, yang merupakan sebahagian daripada strategi imunisasi negara itu.

Dr Noor Hisham juga berkata, kadar vaksinasi negara perlu ditingkatkan sehingga ke tahap 40 peratus bagi mengurangkan atau melandaikan kes baharu jangkitan COVID-19.

Beliau berkata, ia perlu dilaksanakan segera kerana pada masa ini, Malaysia berada dalam tempoh kritikal susulan jangkitan kes yang meningkat kepada lima angka.

Katanya, kadar vaksinasi yang tinggi juga mampu mengelakkan jumlah kematian tinggi seperti di United Kingdom iaitu satu kematian bagi setiap 50 orang pada Januari ketika penduduknya tidak divaksinasi.

“Setelah divaksinasi, angka kematian adalah satu bagi setiap 1,000 orang dan ada juga penurunan kemasukan ke hospital.

“Penting bagi kita mendapatkan vaksin sekarang bagi mengurangkan kemasukan ke hospital dan ICU (Unit Rawatan Rapi),” katanya sambil menambah setakat ini, kadar vaksinasi negara ialah 11.3 peratus.

Dr Noor Hisham berkata, pemberian vaksin juga terbukti dapat mengurangkan kesan teruk dijangkiti COVID-19.

Beliau berkata, selepas enam minggu pelaksanaan Program Imunisasi COVID-19 Kebangsaan fasa dua iaitu melibatkan warga emas, komorbid dan orang kurang upaya, didapati kemasukan ke wad bagi pesakit 60 tahun dan ke atas semakin berkurangan.

“Sebaliknya, peningkatan kita lihat pada usia muda dan mereka yang belum divaksin,” katanya. – Bernama


Mohon Agong selesaikan kemelut politik ikut Perlembagaan

BANGI, 6 Muharram 1443H, Ahad – Krisis politik semakin menjadi-jadi memerlukan jalan keluar supaya pandemik COVID-19 yang melanda negara ketika ini dapat diatasi sepenuhnya.

Atas dasar itu, BERJASA memohon Yang di-Pertuan Agong, Al-Sultan Abdullah Ri’ayatuddin Al-Mustafa menangani kemelut ini berlandaskan peruntukan Perlembagaan.

Presiden BERJASA, Ustaz Zamani Ibrahim berkata, beliau bimbang tawaran kerjasama semua pihak dikemukakan Perdana Menteri baru-baru ini memberi kesan langsung kepada rakyat.

“Jika pendekatan rentas parti ini sehingga berlakunya tawar-menawar yang perlu dibayar demi kelangsungan kuasa politik, maka BERJASA memohon dengan kebijaksanaan Yang di-Pertuan Agong untuk menangani kemelut ini berdasarkan peruntukan Perlembagaan.

“Dalam kerjasama ini, asas syura adalah pendekatan yang terbaik. Istilah parti mana yang dominan tidak boleh dijadikan pegangan.

“Pemain-pemain politik yang sarat dengan isu rasuah, salah guna kuasa dan integriti perlu undur diri dengan hormat,” katanya dalam kenyataan hari ini.

Dalam pada itu, beliau mengingatkan kerajaan Perikatan Nasional (PN) – pimpinan Tan Sri Muhyiddin Yassin – supaya tidak sesekali mengadaikan prinsip demi agama, bangsa dan negara.

“BERJASA tanpa ragu menyatakan bahawa sebarang tawar-menawar sehingga merugikan agenda watan adalah pengkhianatan dan pemimpin sebegini tidak layak untuk diangkat pada PRU15 nanti,” tegasnya.

Pada masa sama, Ustaz Zamani berkata, dalam suasana kerajaan sedia ada tidak kuat, pandemik COVID-19 semakin mengganas, parti Melayu dan Islam ada pilihan yang terbaik dan bertepatan dengan maqasid syarak untuk mengatasi masalah itu.

Bagaimanapun beliau kesal perkara itu diabaikan pihak berkenaan.

“Justeru, sudah tiba masanya untuk kita sama-sama bina semula negara dengan meramaikan pemimpin muslim yang berwibawa dan berjiwa watan.

“Kita tidak perlukan ‘pasu bunga’ yang diam membisu dalam dewan Parlimen,” tegasnya.


Nahas helikopter: PM zahir ucapan takziah

KUALA LUMPUR, 22 Rabiulawal 1442H, Ahad – Perdana Menteri Tan Sri Muhyiddin Yassin dan keluarga hari ini menzahirkan ucapan takziah kepada keluarga mangsa yang terkorban dalam nahas helikopter yang berlaku di Taman Melawati dekat sini hari ini.

Muhyiddin dalam hantaran Facebook beliau berharap keluarga mangsa tabah dalam menghadapi ujian itu.

Perdana menteri berkata, beliau amat sedih apabila mendapat berita mengenai dua individu yang terkorban dan dua lagi cedera dalam nahas itu.

Muhyiddin turut mendoakan kedua-dua yang cedera tersebut diberikan kesembuhan segera.

Kemalangan itu membabitkan dua helikopter (9M-HCA & 9MHCB) jenis G2CA yang berlaku ketika kedua-dua pesawat tersebut sedang melakukan latihan penerbangan setelah berlepas dari Lapangan Terbang Sultan Abdul Aziz Shah (LTSAAS), Subang dengan setiap pesawat membawa dua orang.

Sebuah daripada pesawat itu terhempas dan meragut nyawa bekas pegawai Tentera Laut Diraja Malaysia Mohamed Sabri Baharom, 56, yang beralamat di Wangsa Melawati serta Mohd Irfan Fikri Mohamed Rawi, 41, beralamat di Jalan Pengkalan Chepa, Kota Bharu, Kelantan.

Dua yang terselamat ialah bekas Ketua Pegawai Eksekutif Malaysia Airlines Berhad Datuk Ahmad Jauhari Yahya, 66, dan Tan Chai Eian, 51, yang menaiki sebuah lagi helikopter model 9M-HCA selepas berjaya melakukan pendaratan cemas di kawasan berdekatan. – Bernama


Insiden bakar al-Quran jejas keselamatan, rosakkan imej Sweden

STOCKHOLM, 11 Muharam 1445H, Sabtu – Menteri Kehakiman Sweden, Gunnar Strommer mengkritik siri insiden pembakaran al-Quran, dan menegaskan situasi itu telah memburukkan keadaan keselamatan serta merosakkan imej Sweden.

Beliau berkata, kerajaan kini mempercepat tindakan menentang keganasan dan meletakkan 15 institusi dalam keadaan berjaga-jaga.

“Ia adalah situasi yang teruk apabila Sweden digambarkan sebagai negara Islamofobia, tambahan pula pembakaran al-Quran yang berlaku bukan sahaja menjadikan negara itu kurang selamat tetapi juga menjejaskan imejnya,” katanya dalam satu sidang media bersama Ketua Perkhidmatan Keselamatan Sweden, Charlette von Essen.

Sementara itu, Charlette berkata, ancaman pengganas di negara itu meningkat sejak Mac dan dijangka kekal tinggi.

Selasa lalu, Perhimpunan Agung Pertubuhan Bangsa-Bangsa Bersatu (UNGA) menerima pakai resolusi yang mengutuk semua tindakan keganasan terhadap kitab suci, sebagai pelanggaran undang-undang antarabangsa.

Pada 12 Julai, Majlis Hak Asasi Manusia PBB mengecam penghinaan al-Quran di Sweden, walaupun negara-negara Barat mengundi menentang resolusi yang dicadang membabitkan isu itu.

Beberapa bulan kebelakangan ini, dunia menyaksikan tindakan berulang membakar dan menghina al-Quran, atau percubaan berbuat demikian oleh tokoh atau kumpulan Islamofobia, terutamanya di negara Eropah utara dan Nordik sehingga mengundang kemarahan antarabangsa.- Agensi


Bukan ‘influencers’, tapi ketua jabatan klinikal terima vaksin esok

KUALA LUMPUR,  13 Rejab 1442H, Khamis – Ketua Pengarah Kesihatan Tan Sri Dr Noor Hisham Abdullah hari ini menjelaskan “influencer” atau pempengaruh yang bakal menerima vaksin esok sebenarnya adalah ketua-ketua jabatan klinikal Hospital Serdang.

Beliau yang merujuk laporan sebuah portal berita berkata, pemvaksinan ke atas ketua jabatan terbabit bertujuan menggalakkan staf mereka yang bertugas sebagai barisan hadapan turut mengambil vaksin itu.

“Tidak ada yang memotong barisan. Mereka yang bukan petugas perubatan termasuk bahagian pentadbiran, tidak dimasukkan dalam senarai penerima itu,” katanya dalam hantaran menerusi Twitter beliau.

Terdahulu hari ini, portal berita itu melaporkan pihak pengurusan Hospital Serdang bercadang menyenaraikan ‘”influencers” sebagai antara yang bakal menerima vaksin COVID-19 esok, sekali gus mencetuskan kebimbangan banyak pihak.

Dalam hantaran berbeza, Dr Noor Hisham berkata bagi Fasa 1, keutamaan ialah memastikan mereka yang akan menjalankan proses vaksinasi itu menerima vaksin masing-masing terlebih dahulu, diikuti staf yang menguruskan atau terdedah kepada pesakit COVID-19 termasuk pekerja pembersihan.

“Malah, staf di ibu pejabat Kementerian Kesihatan (KKM) yang terbabit dalam pasukan petugas serta Pusat Kesiapsiagaan dan Tindakan Cepat Krisis (CPRC) pun tidak termasuk dalam Fasa 1 ini. Justeru, sila tunggu giliran anda,” tegasnya.

Sementara itu dalam kenyataannya, Dr Noor Hisham yang menafikan laporan berhubung pelan memberi vaksinasi kepada pempengaruh itu, turut mengingatkan pertubuhan media supaya berhati-hati ketika membuat laporan selain hanya melaporkan berita yang disahkan.

“KKM berharap laporan palsu seperti ini dapat diambil tindakan segera oleh pihak berwajib bagi mengelak salah faham dalam kalangan masyarakat,” katanya. -Bernama


Golongan M40 terjejas juga perlukan bantuan kerajaan

Oleh Ainul Illia Meor Suzurudin

BANGI, 20 Syawal 1442H, Selasa – Pengumuman kerajaan mengenai pakej bantuan Program Strategik Memperkasa Rakyat dan Ekonomi (Pemerkasa) Tambahan bernilai RM40 bilion susulan pelaksanaan sekatan pergerakan penuh bermula hari ini, dilihat lebih bersifat jangka pendek.

Penganalisis ekonomi, Prof Madya Dr Ahmed Razman Abdul Latiff berkata, ia lebih memfokuskan kepada golongan rentan dan yang terjejas seperti B40, perusahaan mikro dan Perusahaan Kecil dan Sederhana (PKS).

Pun begitu, golongan pertengahan iaitu M40 kesal kerana tidak mendapat sebarang manfaat daripada pengumuman semalam meskipun ada di antara mereka yang terjejas.

“Kebanyakan mereka (B40 dan PKS) ini juga telah berdaftar di bawah pangkalan data untuk pelbagai inisiatif seperti BPR, PSU, GKP dan ini membolehkan saluran bantuan dilakukan dengan cepat.

“Walau bagaimanapun saya melihat wujudnya kebimbangan di kalangan M40 yang merasakan bahawa mereka tidak mendapat apa-apa di bawah PEMERKASA+.

“Walhal mereka juga terjejas jika ‘full lockdown’ ini berlanjutan untuk beberapa bulan akan datang,” katanya ketika dihubungi Ismaweb.net, hari ini.

Berikutan itu, Dr Ahmed Razman berkata, beliau berharap kerajaan akan mengambil berat kerisauan golongan M40 ini dengan memberi jaminan bahawa kerajaan akan sentiasa memantau situasi dari semasa ke semasa.

Selain itu, tegasnya, kerajaan perlu memberi jaminan kepada golongan M40 untuk turut memberi bantuan jika mereka berada dalam keadaan memerlukan.

“Kerajaan disyor supaya menambahbaik PEMERKASA+ dengan melaksanakan beberapa inisiatif yang memfokuskan kepada golongan M40 pula,” katanya.

Perdana Menteri, Tan Sri Muhyiddin Yassin, semalam mengumumkan pakej bantuan dan rangsangan ketujuh dikenali sebagai PEMERKASA Tambahan atau PEMERKASA Plus berjumlah RM40 bilion.

Jumlah itu melibatkan suntikan langsung fiskal kerajaan sebanyak RM5 bilion membabitkan 12 inisiatif yang akan dilaksanakan berlandaskan tiga matlamat utama iaitu mempertingkatkan kapasiti kesihatan awam, meneruskan agenda prihatin rakyat dan menyokong kelangsungan perniagaan.

Sebanyak RM2.1 bilion diperuntukkan bagi menambah kadar program Bantuan Prihatin Rakyat (BPR).

Bagi kategori isi rumah yang berpendapatan di bawah RM2,500 akan menerima kadar BPR tambahan sebanyak RM500 dan isi rumah berpendapatan antara RM2,501 hingga 5,000, akan menerima kadar sebanyak RM300.

Golongan bujang pula akan menerima 100 ringgit.

Sementara golongan B40 dan rakyat yang terjejas ekoran kehilangan pekerjaan serta perusahaan mikro dan PKS yang tidak dibenarkan beroperasi dalam tempoh PKP diberi pilihan mendapatkan kelulusan moratorium secara automatik selama 3 bulan atau boleh memilih untuk mendapatkan pengurangan bayaran balik secara ansuran sebanyak 50 peratus selama tempoh 6 bulan.


Yaman terima vaksin COVID-19 pada Mac

SANAA, 23 Jamadilakhir 1442H, Jumaat – Yaman menjangkakan menerima vaksin COVID-19 pada fasa pertama – sebanyak 2.3 juta dos – menjelang bulan Mac melalui rundingan di bawah inisiatif COVAX.

Wakil Tabung Kanak-Kanak Pertubuhan Bangsa-Bangsa Bersatu (UNICEF) di Yaman, Philippe Duamelle berkata, kerajaan mengambil bahagian bagi memenuhi keperluan awal 23 peratus rakyatnya dengan peruntukan 14 juta dos vaksin.

“Peruntukan pertama sebanyak 2.3 juta dos telah disahkan dan akan diterima pada akhir Februari atau awal Mac bergantung kepada bekalan vaksin,” katanya

COVAX diterajui bersama oleh pakatan GAVI – Pertubuhan Kesihatan Sedunia (WHO), Gabungan untuk Inovasi Penyediaan Wabak dan UNICEF – yang menjamin bekalan vaksin untuk negara-negara miskin.

Menurut Duamelle, Yaman akan menerima vaksin AstraZeneca melalui inisiatif COVAX. Ia bertujuan untuk memvaksinasi 70 peratus penduduk Yaman.

Kementerian Kesihatan bagi kerajaan Yaman yang diperakui antarabangsa hari ini memberitahu bahawa pihaknya telah mengemukakan permohonan kepada Pusat Bantuan Kemanusiaan Raja Salman (KSRelief) Arab Saudi untuk membiayai 50 peratus penduduk.

Bulan lalu, Menteri Kewangan Arab Saudi memaklumkan sedang berbincang dengan pengeluar untuk memberikan vaksin COVID-19 kepada negara-negara berpendapatan rendah termasuk Yaman.-  Agensi


60,000 jururawat dijangkiti COVID-19 di Iran

TEHRAN, 3 Jamadilawal 1442H, Jumaat – Iran, semalam mengatakan bahawa sekitar 60,000 jururawat di seluruh negara telah dijangkiti virus COVID-19, manakala 100 daripada mereka kehilangan nyawa, lapor Anadolu Agency.

Menurut agensi berita ISNA Iran, Ketua Persatuan Jururawat, Mohammad Mirzabeigi mengatakan bahawa daripada 145,000 jururawat di seluruh negara, sekitar 60,000 telah dijangkiti novel coronavirus.

“Pada masa ini, terdapat 6,000 jururawat di pusat kuarantin, sementara jumlah kematian (di antara jururawat) telah mencapai 100,” kata Mirzabeigi.

Beliau berkata, masalah yang paling kritikal dalam komuniti ketika ini adalah kekurangan tenaga kerja.

“Kerana hanya ada 145,000 jururawat untuk 170,000 katil hospital; korelasi 0.8. Manakala standard adalah 2.5 jururawat setiap katil.

Oleh itu, bilangan jururawat yang bekerja mesti meningkat 2.5 kali ganda agar kita mencapai keadaan standard.

“Sekiranya jumlah katil terus meningkat dan jururawat berhenti tanpa ada pengganti, kekurangan jururawat di Iran akan meningkat dan ini akan merisikokan pesakit lebih daripada orang lain,” katanya.

Sejak kes pertama dilaporkan pada 19 Februari, jumlah jangkitan coronavirus di Iran telah mencapai 1,138,550 dengan 53,093 kematian. – Agensi


Aliran trafik menuju pantai timur sesak

KUALA LUMPUR, 26 Ramadan 1442H, Sabtu – Biarpun ibu negara kini di bawah Perintah Kawalan Pergerakan (PKP), aliran trafik menuju ke pantai timur dilaporkan sesak sejak awal pagi ini.

Jurucakap Lembaga Lebuh Raya Malaysia (LLM) ketika dihubungi Bernama berkata, jumlah kenderaan meningkat seawal jam 8 pagi tadi menyebabkan kesesakan terutama di kawasan sebelum Plaza Tol Bentong.

Menurutnya selain pertambahan pengguna jalan raya, kesesakan dipercayai berlaku susulan pemeriksaan ketat dilakukan polis di sekatan jalan raya di Plaza Tol Bentong.

LLM di laman Facebook turut memuat naik gambar menunjukkan kenderaan yang beratur dalam kesesakan lalu lintas di sepanjang jalan berkenaan sejak awal pagi tadi.

Sementara itu Ketua Polis Kelantan, Datuk Shafien Mamat mengesahkan kepada Bernama berlaku peningkatan pergerakan kenderaan memasuki negeri berkenaan sejak semalam membabitkan tiga laluan pintu masuk iaitu Gua Musang, Pasir Puteh dan Jeli.

Menurutnya, sebanyak 75 kenderaan turut diarahkan berpatah balik susulan tidak mempunyai surat kebenaran merentas negeri sepanjang pelaksanaan sekatan jalan raya di laluan masuk negeri berkenaan semalam.

Mengulas lanjut, Shafien berkata, pihaknya akan menambah lima lagi sekatan jalan raya di negeri berkenaan yang berada di bawah PKP sejak 16 April lepas hingga 17 Mei ini.

“Selain itu, polis juga akan menambah bilangan pasukan penguat kuasa untuk memantau tahap pematuhan rakyat terhadap prosedur operasi standard (SOP) di tempat awam seperti pusat beli belah,” katanya.

Sementara itu, Ketua Polis Daerah Bentong, Supt Zaiham Mohd Kahar menjelaskan bahawa sekatan jalan raya (SJR) di plaza tol berkenaan dilakukan bagi memastikan pengguna jalan raya yang merentas negeri mempunyai dokumen lengkap dan mematuhi peraturan PKP.

Beliau mengakui pihaknya mengambil masa lebih lama supaya pemeriksaan terperinci dapat dilakukan bagi memastikan maklumat dalam surat kebenaran rentas negeri sepadan maklumat penumpang setiap kenderaan.

Menurutnya, majoriti pengguna jalan raya yang melalui SJR berkenaan merupakan ibu bapa yang mengambil anak di institut pengajian tinggi atau asrama, selain pasangan jarak jauh serta pekerja syarikat yang mempunyai kebenaran beroperasi daripada Kementerian Perdagangan Antarabangsa dan Industri.

“Sejak pagi tadi, belum ada kompaun dikeluarkan dan semua pemandu dapat mengemukakan dokumen yang sah,” katanya.

Dalam pada itu, LLM berkata, aliran trafik di semua laluan ke arah selatan dan utara tanah air dilaporkan berjalan lancar. – Bernama


Perlu ujian calitan COVID-19 sebelum masuk Kelantan: EXCO

KOTA BHARU, 9 Zulhijjah 1442H, Isnin – Individu yang mendapat kebenaran polis untuk masuk ke Kelantan wajib membuat ujian calitan COVID-19 dalam tempoh 72 jam di tempat asal sebelum memulakan perjalanan.

Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin berkata, arahan itu telah berkuat kuasa mulai kelmarin.

“Keputusan ujian saringan perlu disertakan semasa membuat permohonan rentas negeri di balai polis, namun kebenaran ini hanya untuk hal kecemasan kerana ketika ini, pergerakan rentas daerah dan negeri masih tidak dibenarkan,” katanya ketika dihubungi Bernama.

Rabu lepas, media melaporkan kerajaan negeri telah mengemukakan cadangan kepada Majlis Keselamatan Negara supaya individu yang ingin memasuki Kelantan diwajibkan mengemukakan keputusan ujian calitan sebagai antara usaha membendung penularan jangkitan COVID-19 di negeri itu.

Sementara itu, Pengarah Jabatan Kesihatan Negeri Kelantan, Datuk Dr Zaini Hussin berkata, petugas kesihatan akan turut ditempatkan di pintu sempadan negeri bagi melakukan ujian calitan COVID-19 kepada individu yang tidak sempat melakukan ujian itu sebelum melakukan perjalanan ke negeri berkenaan.

“Mereka ini sudah diberi kebenaran rentas negeri kerana hal kecemasan namun tidak sempat membuat ujian calitan COVID-19.

“Kita akan buat Ujian Rapid Antigen (RTK-Ag), individu yang terlibat perlu menunggu keputusan dalam tempoh kira-kira setengah jam,” katanya.


Operasi gempur: 942 premis laku kesalahan pencemaran alam

BANGI, 7 Safar 1442H, Jumaat – Sebanyak 942 premis industri dikesan melakukan kesalahan membabitkan pencemaran alam sekitar dengan 0.2 peratus daripadanya melakukan kesalahan berulang, kata Menteri Alam Sekitar dan Air, Datuk Seri Tuan Ibrahim Tuan Man.

Beliau berkata kesemua premis berkenaan dikenakan tindakan penguatkuasaan mengikut Akta Kualiti Alam Sekeliling 1974 (AKAS 1974) dan peraturan-peraturan di bawahnya, hasil Operasi Gempur yang dijalankan Jabatan Alam Sekitar (JAS) sejak awal tahun ini.

Menurut Tuan Ibrahim, sejak Operasi Gempur dijalankan hingga 18 September lepas, sebanyak 2,956 tindakan penguatkuasaan telah diambil mengikut akta berkenaan.

“Tindakan penguatkuasaan termasuk 881 Notis Arahan, 2,005 kompaun bernilai RM4.01 juta, 37 penahanan operasi kelengkapan, empat premis digantung lesen, satu premis dikenakan Perintah Larangan dan 28 kertas siasatan disediakan untuk tindakan mahkamah,” katanya kepada media selepas menyertai Operasi Gempur Selangor 2020 di kawasan perindustrian Bangi, di sini hari ini.

Katanya, JAS memfokuskan operasinya ke atas premis atau lokasi berlakunya punca pencemaran yang terletak di hulu takat pengambilan air, premis menghasilkan beban pencemar yang tinggi dan buangan terjadual dalam kuantiti yang tinggi atau terletak di kawasan yang mempunyai isu alam sekitar.

“Tindakan tegas akan terus dikenakan terhadap mana-mana pihak yang didapati menyebabkan pencemaran air sungai,” katanya menambah semua pihak perlu memberi komitmen bagi memastikan kualiti alam sekitar tidak terjejas dalam arus pembangunan pesat negara. – Bernama


PN hanya umum nama MB selepas menang PRN Johor

PAGOH, 6 Syaaban 1443H, Rabu – Perikatan Nasional (PN) hanya akan mengumumkan nama Menteri Besar Johor selepas berjaya membentuk kerajaan negeri pada Pilihan Raya Negeri (PRN) Johor ke-15, kata Pengerusinya, Tan Sri Muhyiddin Yassin.

Muhyiddin yang juga Presiden Bersatu berkata, pengundi tidak perlu berasa ragu dan bimbang kerana PN membariskan ramai calon yang berkelayakan dan berpengalaman untuk mentadbir negeri.

“Bila sudah diputuskan kita memperoleh sejumlah kerusi yang mampu membentuk kerajaan, maka selepas itu baru kita namakan (Menteri Besar) dan nama akan dikemukakan untuk mendapat perkenan Sultan,” katanya selepas merasmikan TV White Space di Stadium Lenga di sini hari ini.

PN membariskan 56 calon untuk bertanding di semua kerusi PRN Johor.

Muhyiddin dalam pada itu menyasarkan antara 70 dan 75 peratus pemilih akan keluar mengundi termasuk dalam kalangan pengundi 18 tahun ke atas dan yang pertama kali mengundi.

“Diharap pengundi yang berada di luar Johor akan mengambil peluang untuk pulang mengundi di kawasan masing-masing,” katanya. – Bernama


Cukai vape: Kerajaan Madani hanya lihat untung, tak ambil kira syarak

BANGI, 13 Ramadan 1444H, Selasa – Apakah garis panduan dan nilai timbang yang digunakan kerajaan Madani sehingga boleh memutuskan pengecualian cecair nikotin daripada Akta Racun 1952 dan melaksanakan cukai ke atas produk vape?

Demikian persoalan yang ditimbulkan Presiden BERJASA, Haji Zamani Ibrahim susulan keputusan kerajaan menguatkuasakan cukai ke atas produk vape bermula 1 April lalu.

Beliau mengakui sehingga kini tidak memahami dengan keputusan kerajaan melaksanakan polisi berkenaan, apatah lagi ketika rokok elektronik dan vape semakin berleluasa dijual secara terbuka.

“Memang betul kerajaan akan dapat untung daripada cukai yang dikenakan, tetapi sebagai sebuah kerajaan Madani saya tak boleh bayangkan apakah garis panduan dan nilai timbang digunakan oleh kerajaan Madani, antara keuntungan duit dengan kerosakan generasi yang akan membahayakan nyawa.

“Di sana, pakar-pakar telah pun menyatakan bahawa rokok dan vape ini sama bahayanya,” katanya.

Zamani turut membandingkan langkah kerajaan dahulu yang menjurus kepada usaha pencegahan rokok bagi memastikan generasi akan datang bebas daripada rokok.

“Ini kerana terbukti rokok bahaya dan ianya sama dengan vape, tetapi nampaknya kerajaan Madani tidak menggunakan kaedah mana yang lebih bahaya, mana lebih untung antara duit atau kebinasaan generasi yang perlu diselamatkan.

“Kalau kita melihat kepada kaedah syarak, ada lima perkara yang perlu dijaga sebagai orang berkuasa iaitu agama, nyawa, akal, keturunan dan harta,” katanya.

Justeru, beliau mempersoalkan, mengapa kerajaan tidak mengambil pandangan syarak sebagai latar belakang sudut pandang berbanding melihat kepada keuntungan duit semata-mata.

“Ini yang saya hairan sehingga kita nampak seolah-olah kerajaan Madani ini macam ada fahaman liberal yang mendasari gaya fikir dan bertindak.

“Kenapa saya cakap begitu? Sebab untung duit lebih diutamakan daripada menyelamatkan nyawa, menyelamatkan generasi akan datang rosak daripada aktiviti rokok elektronik yang terbukti membahayakan,” katanya.

Serentak itu, beliau menggesa Perdana Menteri, Datuk Seri Anwar Ibrahim mempertimbangkan semula pelaksanaan berkenaan demi menyelamatkan generasi akan datang.


Konon dibina tanpa permit, Zionis roboh 500 bangunan Palestin tahun ini

RAMALLAH, 11 Safar 1442H, Selasa – Rejim pengganas Israel merobohkan lebih 500 bangunan milik Palestin di Tebing Barat dan Semenanjung Gaza sejak awal tahun ini, kata Pejabat Pertubuhan Bangsa-Bangsa Bersatu (PBB) untuk Penyelarasan Hal Ehwal Kemanusiaan (OCHA).

Agensi PBB itu berkata, sebanyak 506 bangunan dirobohkan oleh penjajah Israel di Tebing Barat, kononnya dibina tanpa permit yang sah.

Menurut laporan agensi itu, sebanyak 134 struktur setakat ini telah dirobohkan di Timur Baitulmaqdis yang diduduki pada tahun 2020.

UNOCHA berkata, Israel merobohkan 22 lagi bangunan dan premis dalam tempoh dua minggu lalu, menyebabkan 50 penduduk Palestin tiada tempat tinggal dan 200 yang lain terjejas.

Difahamkan, 12 aktiviti perobohan itu dilakukan oleh pemiliknya sendiri untuk mengelakkan denda dan bayaran saman dikenakan oleh rejim Israel.

10 struktur lain yang dirobohkan terletak di Kawasan C, di mana menyumbang sekitar 61 peratus dari Tebing Barat yang diduduki.

Israel menjajah Tebinh Barat dan Baitulmaqdis ketika Perang Enam Hari 1967.

Rejim itu membenarkan perobohan rumah rakyat Palestin dengan alasan kononnya tidak mempunyai permit. – Agensi


Pengayuh beca Pulau Pinang kecewa elaun dipotong

GEORGE TOWN, 13 Syaaban 1443H, Rabu – Sekumpulan pengayuh beca di Pulau Pinang hari ini menyerahkan memorandum kepada Ketua Menteri, Chow Kon Yeow bagi membantah pemotongan separuh elaun bulanan mereka iaitu daripada RM200 kepada RM100.

Mereka juga mendakwa elaun berkenaan yang tertunggak sejak Januari lepas, hanya dibayar semalam menerusi akaun masing-masing selepas mendapat tahu kumpulan pengayuh beca akan mengadakan demonstrasi hari ini di Komtar, di sini.

Seorang pengayuh beca, Noordin Lazim, 57, berkata, kira-kira 100 pengayuh beca di kawasan George Town dan Batu Feringghi kecewa dengan tindakan kerajaan negeri yang memotong elaun mereka dan langsung tidak memaklumkan perkara itu.

“Kami menunggu bayaran elaun ini sejak Januari lepas dan semalam selepas dibayar kami cuma dapat RM300 daripada sepatutnya RM600 untuk tempoh tiga bulan.

“Sudahlah elaun lambat dibayar kini jumlahnya dipotong pula tanpa sebarang alasan, semakin sukar untuk kami meneruskan hidup kerana sekarang ini pelanggan yang menaiki beca masih berkurang,” katanya ketika ditemui di Komtar di sini, hari ini.

Terdahulu, sekumpulan penarik beca bersama wakil pertubuhan bukan kerajaan (NGO) antaranya Urban Life Volunteer dan Persatuan Kebajikan Surplus Pulau Pinang (Surplus) menyerahkan memorandum berkenaan kepada Pegawai Penerangan kepada Ketua Menteri, Zahar Zainul untuk disampaikan kepada Chow bagi tindakan lanjut.

Sementara itu seorang lagi pengayuh beca Mohd Ibrahim Mohd, 69, berkata, dia berharap kerajaan negeri dapat membayar semula elaun RM200 sebulan kerana jumlah itu sangat bermakna kepada mereka dalam menampung perbelanjaan.

“Kalau RM100 sahaja yang dibayar, macam kami (pengayuh beca) yang menyewa beca hanya dapat separuh kerana RM50 perlu dibayar kepada tauke, sedangkan kalau RM200 seperti sebelum ini, adalah baki lebih sedikit untuk menampung perbelanjaan.

“Jadi saya minta kepada kerajaan negeri supaya bagi semula bayaran penuh elaun, lagipun sekarang ini duit hasil kayuh beca tak banyak mana sebab masih tak ramai pelancong,” katanya. – Bernama


ICERD: Saya bukan menteri bertanggungjawab

KUALA LUMPUR, 2 Ramadan 1442H, Rabu – Menteri Komunikasi dan Multimedia Datuk Saifuddin Abdullah menjelaskan, beliau bukan menteri yang bertanggungjawab meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD).

Bagaimanapun beliau mengakui, ICERD terkandung di dalam manifesto Pakatan Harapan dan pernah diucapkan perdana menteri ketika itu Tun Dr Mahathir Mohamad, di persidangan Pertubuhan Bangsa-Bangsa Bersatu (PBB) pada 2018.

“Meratifikasi International Conventions on Human Rights ada dalam Manifesto PH, dan ada dalam ucapan PM (perdana menteri) di PBB (2018), tapi saya bukan menteri tentang ICERD,” katanya di dalam ciapan twitter rasminya di sini malam ini.

Beliau berkata demikian, sebagai mengulas dakwaan Setiausaha Organisasi DAP Anthony Loke Siew Fook yang mendakwa, bahawa idea untuk meratifikasi ICERD dan Statut Rom merupakan idea Saifuddin dan bukannya idea DAP.

Pada 23 November 2018, Saifuddin yang merupakan Menteri Luar ketika itu dipetik sebagai berkata, keputusan kerajaan tidak meratifikasi ICERD diputuskan sebulat suara dalam mesyuarat Kabinet.

Mengulas mengenai Statut Rom Mahkamah Jenayah Antarabangsa (ICC), Saifuddin berkata keputusan meratifikasi dan kemudian membatalkannya telah diputuskan di dalam Kabinet.

“Kedua-dua keputusan tentang meratifikasi dan lepas itu membatalkan Rom Statut, dibuat di Kabinet dan saya menteri bertanggungjawab,” katanya.

Pada 5 April 2019, Tun Dr Mahathir mengumumkan Malaysia akan menarik diri daripada Statut Rom Mahkamah Jenayah Antarabangsa (ICC), berikutan kekeliruan yang timbul dari segi politik dan dalam kalangan masyarakat, sambil menegaskan bahawa keputusan itu dibuat bukan disebabkan Statut itu membahayakan negara.

Tun Mahathir berkata Malaysia, yang menandatangani Surat Cara Penerimaan Statut Rom ICC pada 4 Mac 2019, dan menyerahkan surat cara berkenaan kepada Setiausaha Agung Pertubuhan Bangsa-Bangsa Bersatu pada hari yang sama, boleh menarik balik surat cara itu sebelum Jun.

Setiausaha Agung PBB, bertindak atas kapasitinya sebagai depositori, memaklumkan bahawa penarikan diri Malaysia dari instrumen itu berkuat kuasa pada 29 April 2019. – Bernama